Penduduk terlupa masjid ditutup
Oleh KOSMO!

9 Oktober 2020, 3:35 pm
Oleh ABDUL RAZAK IDRIS
KLANG – Sebilangan penduduk di sekitar Kampung Sungai Udang di sini terlupa bahawa kawasan mereka terlibat dalam Perintah Kawalan Pergerakan Bersyarat (PKPB) Mukim Klang apabila hadir menunaikan solat Jumaat di beberapa buah masjid di sini hari ini.
Hasil tinjauan Kosmo! mendapati terdapat arahan penutupan yang digantung di pagar masjid tersebut selaras kawalan semasa PKPB.
Seorang penduduk, Azhar Rani, 50, berkata, situasi terjadi susulan merupakan kali pertama PKPB dilaksanakan di mukim mereka dan membuatkannya terlupa penutupan Masjid Darul Mutaqqin.
“Sebagai anak Mukim Klang dan kampung di sini saya terlupa dengan larangan solat Jumaat semasa PKPB.
“Perkara ini bukan selalu berlaku dan akan lebih sensitif dengan arahan pihak berkuasa,”katanya ketika ditemui di perkarangan masjid tersebut di hari ini.

Jabatan Agama Islam Selangor (JAIS) sebelum ini mengeluarkan arahan menutup dan memberhentikan sebarang aktiviti surau dan masjid yang berada di dalam zon merah bagi mengekang penularan Covid-19.
Sementara itu ahli kariah Masjid An-Naim, Jalan Kebun, Yazid Muhidin, 54, akur dengan perintah tersebut dan memastikan kawalan dalam dilakukan sebaiknya oleh pihak berkuasa dalam menurunkan lengkungan pandemik Covid-19.
“Dua minggu ini bersolat di rumah sahaja memandangkan ibadah Solat Jumaat ketika ini boleh digantikan dengan solat Zohor,” katanya.  -K! ONLINE


PGA rampas ganja ditinggalkan di tembok sempadan
Oleh KOSMO!

9 Oktober 2020, 3:55 pm
Oleh NUR NAZLINA NADZARI
PADANG BESAR – Pasukan Gerakan Am (PGA) dari Batalion 1 Ulu Kinta, Perak menemui sebuah kotak berisi dua ketulan mampat daun kering disyaki ganja seberat 1.9 kilogram yang ditinggalkan di Jalan Keselamatan berhampiran tembok sempadan Malaysia-Thailand di sini kelmarin.
Pegawai Pemerintah Medan Martak Batalion 1 PGA, Superintendan Abd. Aziz Abdullah memberitahu, sepasukan anggota yang melakukan rondaan risikan serta pemeriksaan tembok dan pintu sempadan menemui sebuah kotak di Jalan Keselamatan berhampiran Menara 8 kira-kira pukul 7 pagi.
“Kotak tersebut didapati mengandungi dua ketulan mampat daun kering disyaki ganja yang dibalut dengan plastik lutsinar.
“Anggota kemudian melakukan intipan selama hampir tujuh jam, namun tidak ada sesiapa yang datang mengambil kotak berkenaan,” katanya dalam satu kenyataan di sini hari ini.
Kata beliau, kotak mengandungi dadah itu dibawa ke Balai Polis Padang Besar untuk tindakan lanjut.

“Rampasan melibatkan dua ketulan mampat ganja seberat 1.9 kg kilogram dianggarkan bernilai RM4,750,” ujarnya.
Tambahnya, penyeludupan dadah itu disyaki dilakukan dari Thailand ke negara ini dan kes disiasat mengikut Seksyen 39B Akta Dadah Berbahaya 1952.
“Kita akan terus meningkatkan rondaan dan kawalan keselamatan bagi mengekang jenayah rentas sempadan,” katanya.-K! ONLINE


Dua premis makanan bukan Islam di Teluk Intan salah guna logo halal
Oleh KOSMO!

9 Oktober 2020, 3:29 pm
Oleh SHAMSUL KAMAL AMARUDIN
TELUK INTAN – Dua premis makanan bukan Islam di bandar ini dikesan menyalah gunakan logo Halal Malaysia untuk mengaburi masyarakat Islam kononnya menyediakan makanan halal dalam serbuan oleh pihak berkuasa semalam.
Sebuah premis penyediaan makanan tersebut didapati tidak pernah memohon sijil halal manakala sebuah lagi premis menjual roti dan kek terbesar di Teluk Intan didapati menggunakan sijil halal yang sudah tamat tempoh.
Menurut kenyataan Kementerian Perdagangan Dalam Negeri dan Hal Ehwal Pengguna (KPDNHEP) Perak di sini hari ini, asas pemeriksaan itu berdasarkan maklumat awam berhubung penggunaan logo halal yang meragukan.
Berikutan itu, sepasukan lima Pegawai Penguatkuasa KPDNHEP Teluk Intan diketuai oleh Ketua Pegawai Penguatkuasa Daerah, Mohd Badrul Hisham Ahmad Alias bersama tujuh pegawai Jabatan Agama Islam Perak (Jaipk) menjalankan pemeriksaan di dua premis tersebut.
“Hasil pemeriksaan di premis pertama mendapati premis menjalankan perniagaan penyediaan makanan itu menggunakan logo Halal Malaysia.

“Siasatan awal menemui seorang wanita bukan Islam berumur 41 tahun yang bekerja sebagai penyelia di premis perniagaan tersebut menyatakan syarikat itu memulakan operasi sepenuhnya pada Januari 2020,” kata kenyataan itu.
Menurut kenyataan itu, semakan awal dengan Pegawai Jaipk mendapati tiada permohonan sijil halal dibuat oleh premis perniagaan tersebut.
Sehubungan itu, pihak KPDNHEP Teluk Intan telah menyita beberapa dokumen dan barang-barang lain sebagai bahan bukti.
Kenyataan itu seterusnya menjelaskan pemeriksaan di premis kedua yang menjalankan peniagaan menjual kek dan roti terbesar di Teluk Intan mendapati syarikat itu pernah mempunyai Sijil Halal tetapi telah tamat tempoh.
Daripada pemeriksaan tersebut, pihak Jaipk memaklumkan bahawa terdapat beberapa bahan dan tempat pembuatan kek yang tidak diisytiharkan serta diragui status halal bahan tersebut.
Sehubungan itu, katanya, pihak KPDNHEP telah menyita logo Halal Malaysia dan beberapa dokumen lain berkaitan.
Kenyataan itu berkata, kes itu telah melanggar Perenggan 4(2) Perintah Perihal Dagangan (Perakuan Dan Penandaan Halal) (Pindaan) 2012 dan menjadi kesalahan di bawah Perenggan 8(a) Perintah yang sama. -K! ONLINE


Fattah, Fazura namakan anak Nur Fatima Aisya
Oleh KOSMO!

9 Oktober 2020, 3:57 pm
Oleh NURFARHANA MOHAMED
KUALA LUMPUR – Pasangan selebriti Fattah Amin dan Fazura sepakat menamakan Nur Fatima Aisya kepada puteri sulung mereka yang dilahirkan pada 2 Oktober lalu.
Perkara tersebut diumumkan menerusi perkongsian video yang dimuat naik di Instagram @fattzuralovelife hari ini, memaparkan penyanyi lagu Noktah itu sedang memangku anak perempuannya.
FAZURA memuat naik video bersama kapsyen memperkenalkan nama anak perempuannya.
“Assalamualaikum, hari ini genap seminggu sejak saya dilahirkan pada Jumaat, 2 Oktober 2020. Nama saya ialah Nur Fatima Aisya binti Abdul Fattah.
“Fatima sudah berusia seminggu hari ini tetapi Daddy dan Mommy kata Fatima masih muda sangat lagi untuk media sosial.
“Tetapi Fatima tahu ramai yang selalu doakan Fatima. Syukur sangat kepada pak cik dan mak cik semua.

“Terima kasih! Fatima pun tak sabar nak jumpa semua bila Daddy dan Mommy fikir bila Fatima dah bersedia,” tulis Fazura.
Pasangan itu mendirikan rumah tangga pada 27 November 2017. – K! ONLINE


Tiada sambutan Deepavali peringkat negeri elak penularan Covid-19
Oleh KOSMO!

9 Oktober 2020, 3:32 pm
Oleh ZAKI SALLEH
IPOH – Sambutan Deepavali peringkat negeri Perak pada tahun ini tidak akan diadakan berikutan langkah berjaga-jaga yang diambil bagi mengekang penularan wabak Covid-19 yang kembali menunjukkan pertambahan ketika ini.
Menteri Besar Perak, Datuk Seri Ahmad Faizal Azumu berkata, perkara itu telah diputuskan pada Mesyuarat Majlis Keselamatan Negeri baru-baru ini berdasarkan situasi semasa setelah mengambil kira kepentingan umum.
Bagaimanapun katanya, perkara-perkara lain berkaitan perayaan itu termasuk membenarkan pembukaan gerai-gerai jualan seperti kebiasaan sebelum ini masih belum dibicangkan.
“Kita ambil maklum perkara tersebut kerana para peniaga perlu membuat persiapan termasuk menyediakan barang-barang jualan, jadi sebarang keputusan kita akan maklumkan segera.
“Selain itu, ini juga adalah sumber pendapatan kepada para peniaga kerana gerai-gerai ini merupakan tumpuan orang ramai membeli keperluan menyambut Deepavali seperti hiasan,” ujarnya.

Beliau berkata demikian kepada pemberita semasa hadir menyaksikan Majlis Pertukaran Memorandum Persefahaman Digital Perak Bersama Pelabur-Pelabur di Hotel Weil di sini hari ini.
Terdahulu pada majlis tersebut, Digital Perak memeterai kerjasama KiplePay Sdn. Bhd. Iaitu anak syarikat Green Packet Berhad untuk menyediakan kememudahan transaksi tanpa tunai.
Kerjasama strategik ini dlcapal untuk membolehkan perkhidmatan-perkhidmatan Digital Perak seperti kursus Latihan yang ditawarkan termasuk transaksi jualan e-dagang dapat dibayar secara tanpa tunai.
habis


Penghuni kuarters buat ruang guna sama jadi ‘ruang tamu’
Oleh KOSMO!

9 Oktober 2020, 4:00 pm
Oleh MOHD. HUSNI MOHD. NOOR
PUTRAJAYA – Terdapat segelintir penghuni kuarters di sini didapati menjadikan ruang guna sama berdekatan tempat parkir motosikal di aras bawah bangunan sebagai tempat lepak selain meletakkan perabot.
Badan Pengurusan Hartanah (BPH) dalam kenyataan berkata, perbuatan itu sekali gus mengganggu laluan penduduk dan menyalahgunakan ruang yang sepatutnya.
“Ruang gunasama tidak boleh digunakan untuk kegunaan peribadi dan meletakkan perabot-perabot tanpa kebenaran.
“Kami sudah meletakkan notis supaya perabot berkenaan dialihkan dalam tempoh tujuh hari. Sekiranya gagal dialihkan, kami akan mengambil barangan tersebut dan penghuni perlu hadir ke pejabat BPH untuk menuntutnya semula,” katanya.
Selain itu, BPH turut mengenal pasti beberapa kediaman yang didapati disewa kepada pihak ketiga ketika pemeriksaan dilakukan berdasarkan aduan dikemukakan penghuni lain.

“Dua unit kediaman diambil alih manakala, tiga unit lagi diperiksa kerana disyaki disewakan kepada pihak ketiga.
“Kami dapati penghuni sudah bersara dan ditamatkan perkhidmatan (buang kerja),” katanya.
Katanya, BPH akan membuat tuntutan kepada penghuni sepanjang tempoh penghuni hilang kelayakan sehingga unit kuarters diambil alih.
Selain itu, katanya, tiada kompaun dikenakan sebaliknya penghuni akan diberi notis pengosongan selama 30 hari dan meminta untuk menyerahkan unit kediaman secara teratur.
BPH turut meminta penghuni kuarters supaya  sentiasa mematuhi peraturan menduduki kuarters bagi mengelakkan tindakan dikenakan terhadap mereka. -K! ONLINE


120 buah keluarga hirup udara “hitam”
Oleh KOSMO!

9 Oktober 2020, 3:13 pm
Oleh DIYANATUL ATIQAH ZAKARYA
pix: RASUL AZLI SAMAD
MELAKA – Penduduk di Balik Bukit, Tanjung Kling dekat ini terpaksa hidup dengan menghirup udara “hitam” sejak beberapa tahun lalu apabila kawasan itu menjadi laluan treler membawa muatan arang batu.
Kenderaan berat itu dikatakan meninggalkan habuk arang batu yang berterbangan di sepanjang laluan berdekatan kawasan perumahan yang didiami kira-kira 120 buah keluarga berkenaan.
Seorang penduduk, Azman Mohd. Yatim, 55, berkata, penduduk yang tinggal di hadapan Jalan Tanjung Bruas terutamanya terpaksa berdepan dengan pelbagai masalah termasuk kesihatan, malah udara berhabuk itu turut melekat di badan.
Katanya, keadaan itu turut menyebabkan dua anak perempuan kembarnya berusia 17 tahun terpaksa berulang alik ke hospital kerana menghidap penyakit semput dan masalah alergi.
“Kami amat menderita akibat kejadian ini, tak boleh nak hidup dalam keadaan selesa kerana pintu rumah tak boleh nak buka untuk mendapatkan pengaliran udara yang segar.

“Pernah beberapa kali kami mengadu kepada pihak berkaitan termasuk Jabatan Alam Sekitar (JAS), malah, setiap kali aduan dibuat kepada pengusaha arang batu itu juga, hanya kelihatan kerja-kerja membersihkan jalan dibuat,” katanya ketika ditemui di sini hari ini.
Tambah Azman, mereka juga bimbang dengan keselamatan kerana kenderaan berat tersebut akan melalui jalan itu pada setiap masa seawal pukul 8 pagi selain diletakkan sesuka hati di hadapan rumah setelah tamat waktu operasi.
“Jadi, saya merayu sangat kepada pihak terbabit untuk menyelesaikan masalah ini. Kita tak mahu pampasan, tapi kita mahu masalah ini selesai dan kalau boleh tutup sahaja tempat arang batu dalam pelabuhan atau dipindahkan ke lokasi lain yang tiada penempatan,” tegasnya.
Turut meluahkan kekecewaan adalah Ghazali Rosni, 61, yang telah menetap di kampung tersebut lebih 30 tahun dan mendakwa kini isterinya turut menghidap penyakit asma gara-gara udara hitam itu.
“Jangan kata hirup udara tercemar, pakaian yang dijemur pun sering kotor semula kerana habuk berterbangan sebab itu kami terpaksa tutup pintu dan tingkap serta perlu mencuci lantai luar setiap hari,” katanya. -K! ONLINE


Hubungan parti-parti komponen PN tidak goyah
Oleh KOSMO!

9 Oktober 2020, 3:30 pm
Oleh ZAKI SALLEH
IPOH – Hubungan antara Parti Pribumi Bersatu Malaysia (Bersatu) dengan UMNO dan parti-parti komponen lain dalam Perikatan Nasional masih kukuh di sebalik khabar-khabar angin kononnya gabungan tersebut mula goyah dan berkemungkinan berlaku pertukaran kerajaan dalam masa terdekat.
Sebaliknya, persefahaman dan kerjasama politik dalam PN tidak tergugat sama ada pada peringkat kerajaan pusat atau negeri serta berjalan seperti biasa.
Timbalan Presiden Parti Pribumi Bersatu Malaysia (Bersatu), Datuk Seri Ahmad Faizal Azumu berkata, beliau sendiri tidak menjangkakan berlaku pertukaran pemerintah dan sudah pasti perkara sama juga ingin dihindari rakyat.
Menurut beliau yang juga Menteri Besar Perak, ini kerana rakyat mengharapkan kestabilan pada ketika negara sedang dilanda wabak penyakit dan pada masa sama negara sedang bergelut dengan pemulihan ekonomi.
“Kita harap tidak tukar. Rakyat pun harapkan tidak. Kita pun tak sanggup dah rasanya tunggu depan istana berhari-hari untuk tahu keputusan (tukar kerajaan).

“Ini bukan waktu yang sesuai, sebaliknya kita semua kena bersatu bersama-sama untuk menghadapi musuh paling utama iaitu wabak Covid-19. Ini perang sebenar kita ketika ini,” ujarnya di sini hari ini.
Beliau berkata demikian kepada pemberita ketika diminta mengulas berhubung kenyataan Presiden Parti Keadilan Rakyat (PKR), Datuk Seri Anwar Ibrahim mengesahkan akan menghadap Yang di-Pertuan Agong Sultan Abdullah Ri’ayatuddin Al-Mustafa Billah Shah pada Selasa depan.
Anwar dalam satu kenyataan akhbar hari ini berkata, Seri Paduka telah memperkenankan permintaannya untuk bertemu dan menetapkan tarikh tersebut.
Pada majlis menghadap tersebut difahamkan beliau akan mempersembahkan keterangan lengkap mengenai jumlah majoriti Ahli Parlimen yang kukuh dan membayangkan berlakunya pertukaran kerajaan.
Mengulas lanjut kata Ahmad Faizal, bukanlah sesuatu yang ganjil untuk mana-mana Ahli Parlimen memohon perkenan menghadap Yang di-Pertuan Agong apatah lagi dengan kedudukan Anwar sebagai ketua pembangkang.
“Eloklah jika (Datuk Seri) Anwar hendak berjumpa Yang di-Pertuan Agong, cuma apa agenda semasa pertemuan itu kita tak pasti.
“Sekarang pun bukan masa yang sesuai nak berpolitik, utamakan rakyat. Apabila keadaan kembali tenang dan ada masa sesuai, kembalilah berpolitik,” ujarnya. -K! ONLINE


Saintis UM temui fosil gajah purba ‘Stegodon’ pertama di Malaysia
Oleh AHMAD SHAHERMAN SHAMSURI

9 Oktober 2020, 3:15 pm
KUALA LUMPUR – Sekumpulan saintis Universiti Malaya (UM) berjaya menemui fosil gajah purba ‘Stegodon’ pertama di Malaysia yang dianggarkan berusia sekitar 30,000 hingga 80,000 tahun di sebuah gua batu kapur di Gopeng, Perak.
Fosil tersebut ditemui pada 26 Julai lalu dan berjaya dikeluarkan dari gua terbabit pada 15 Ogos oleh pasukan penyelidik yang diketuai oleh saintis dari Jabatan Geologi, Fakulti Sains UM, Dr. Ros Fatihah Muhammad.
Turut sama dalam penyelidkan tersebut ialah Ahli Paleontologi Vertebrat dan Zooarkeologi, Persatuan Paleontologi Malaysia, Lim Tze Tshen.
Ros Fatihah berkata, penemuan itu adalah hasil maklumat daripada kumpulan peneroka gua, ‘Kinta Valley Watch’ serta tinjauan dan kajian daripada pihaknya.
Menurutnya, kajian setakat ini menunjukkan tinggalan haiwan ini tidak ada kaitan dengan manusia purba.
“Stegodon merupakan salah satu genus Proboscidea daripada keluarga Stegodontidae yang telah lama pupus.

“Gajah purba ini berbeza dengan gajah moden Asia (Elephas maximus) yang masih wujud di Malaysia dari segi morfologi, ekologi dan taksonomi,”katanya dalam satu kenyataan di sini hari ini.
Tambah beliau, proses pengimejan yang dilakukan oleh dua orang pakar gigi dari Fakulti Pergigian UM, mendapati fosil tersebut berkemungkinan merupakan Stegodon yang berusia kurang dua tahun.-K! ONLINE


MCMC beri amaran berita palsu
Oleh KOSMO!

9 Oktober 2020, 2:46 pm
Oleh NUR SHARIEZA ISMAIL
CYBERJAYA – Suruhanjaya Komunikasi dan Multimedia Malaysia (MCMC) memberi amaran kepada orang awam agar tidak menyebarkan berita palsu dan sentiasa berwaspada dengan penyebaran maklumat atau berita yang diragui kesahihannya.
Jabatan Komunikasi Korporat MCMC dalam satu kenyataan berkata, tindakan tegas boleh diambil oleh pihak berkuasa yang terlibat iaitu Polis Diraja Malaysia dan MCMC jika terdapat perlakuan kesalahan di bawah mana-mana peruntukan undang-undang di bawah Akta Komunikasi dan Multimedia (AKM) 1998.
“Ini berikutan MCMC mengambil maklum berhubung penyebaran berita palsu yang tular di media sosial beberapa hari lalu yang mendakwa seramai 13 menteri kabinet telah dijangkiti Covid-19.
“Perkara tersebut telah dinafikan Menteri Kanan (Keselamatan), Datuk Seri Ismail Sabri Yaakob dalam sidang akhbar hariannya selain penafian yang diterbitkan dalam portal Sebenarnya.my,” katanya.
Sehubungan dengan itu, MCMC berkata, sekiranya terdapat keraguan mengenai kesahihan sesuatu berita, layari portal Sebenarnya.my atau pautan Telegram iaitu https://t.me/sebenarnyamy.

Maklumat mengenai penularan berita palsu turut boleh disalurkan melalui pautan ‘Salur kepada Kami’ iaitu https://sebenarnya.my/salur/ di portal dan aplikasi Sebenarnya.my. -K! ONLINE


17,000kg cili dari China dirampas
Oleh KOSMO!

9 Oktober 2020, 2:39 pm
Oleh KHAIRUL MOHD. ALI
ISKANDAR PUTERI – Jabatan Perkhidmatan Kuarantin dan Pemeriksaan Malaysia (Maqis) Johor menahan sebuah kontena berisi cili import dari China yang dibawa masuk ke negara ini melalui Pelabuhan Tanjung Pelepas, Gelang Patah di sini, semalam.
Pengarahnya, Nur Afifah A. Rahman berkata, pemeriksaan dijalankan pada pukul 3 petang itu menemui 17,000 kilogram (kg) cili bernilai RM71,243.60.
Menurutnya, cili berkenaan dipercayai dibawa masuk bagi kegunaan pasaran tempatan.
“Pemeriksaan lanjut yang dibuat mendapati cili tersebut tidak mematuhi syarat import iaitu tidak mempunyai Sijil Fitosanitasi dari negara asal selain gagal mematuhi Penggredan, Pembungkusan dan Pelabelan.
“Pemandu warga tempatan berusia 40 tahun ditahan untuk diambil keterangan manakala barangan dagangan disita untuk tindakan lanjut,” katanya dalam satu kenyataan, di sini hari ini.

Tambah Nur Afifah, kes akan disiasat di bawah Seksyen 15(1) Akta Perkhidmatan Kuarantin dan Pemeriksaan Malaysia 2011 (Akta 728). -K! ONLINE.


e-Census dilanjutkan hingga 21 Disember
Oleh NOR IDAYU BOSRO

9 Oktober 2020, 2:52 pm
PUTRAJAYA – Aktiviti di lapangan berkaitan Banci Penduduk dan Perumahan Malaysia 2020 (Banci 2020) dan survei rutin Jabatan Perangkaan Malaysia (DOSM) tetap dilaksanakan dengan pematuhan kepada prosedur operasi standard (SOP) berikutan peningkatan penularan Covid-19 di negara ini.
Ketua Perangkawan Malaysia, Datuk Seri Mohd. Uzir Mahidin berkata, pelaksanaan aktiviti di lapangan diteruskan melibatkan edaran poskad ID e-Census, aktiviti bersama komuniti dan penganjuran klinik e-Census di lokasi terpilih.
Mohd. Uzir yang juga Pesuruhjaya Banci 2020 berkata, DOSM juga telah mengambil tindakan penyesuaian semula pelaksanaan Banci 2020 antaranya bagi Fasa Kedua iaitu secara bersemuka yang dirancang pada 7 hingga 24 Oktober, telah dijadualkan semula kepada 20 Januari hingga 6 Feb tahun depan.
“Dengan penjadualan semula tersebut, Banci 2020 Fasa Pertama secara dalam talian iaitu e-Census telah dilanjutkan sehingga 21 Disember ini melibatkan prapendaftaran bagi pengisian e-Census dibuka semula bermula 7 Oktober hingga 30 November depan,” katanya dalam kenyataan di sini hari ini.
Pada masa sama, Mohd. Uzir berkata, kenyataan yang tular dalam media sosial dan aplikasi WhatsApp kononnya tidak lagi dibenarkan aktiviti banci secara bersemuka dari rumah ke rumah oleh kerajaan, penyelia serta pembanci sehingga hujung tahun ini adalah palsu.
Justeru, Mohd. Uzir menyeru orang awam agar memberi kerjasama menjayakan Banci 2020 dan survei yang dilaksanakan di samping mengambil langkah berjaga-jaga bersesuaian dengan situasi semasa.

“Ini termasuk memanfaatkan Banci Dalam Talian (e-Census), penggunaan e-survei dan temu ramah melalui telefon atau Computer Assisted Telephone Interview (CATI),” katanya. -K! ONLINE


Empat termasuk Timbalan Ketua Balai Polis didakwa rasuah
Oleh MOHD YUNUS YAKKUB

9 Oktober 2020, 3:05 pm
SHAH ALAM – Empat anggota polis termasuk seorang Timbalan Ketua Balai Polis didakwa di Mahkamah Sesyen hari ini atas lima pertuduhan menerima rasuah berbentuk wang tunai antara Mac 2016 hingga Februari 2017.
Mohamed Azli Azam, 56, berpangkat Sarjan bersama Norulirwanshah Saad, 37, Mohd. Hidmi Idham Azizan, 36, masing-masing merupakan koperal dan Azlan Ab Mutalib, 35, selaku konstabel percubaan bagaimanapun mengaku tidak bersalah selepas pertuduhan dibacakan secara berasingan di hadapan Hakim Rozilah Salleh.
Mengikut pertuduhan, Mohamed Azli sebagai Timbalan Ketua Balai Polis Komuniti Bandar Teknologi didakwa menerima wang tunai RM300 dari seorang individu berusia 41 tahun dengan tanpa balasan yang mana kamu mengetahui ada hubungan dengan tugas rasminya.
Mohamed Azli telah berkhidmat dengan Polis Diraja Malaysia lebih 20 tahun melakukan perbuatan tersebut di balai tersebut pada 14 Mac 2016 itu.
Sementara,  Azlan, Norulirwanshah dan Mohd. Hidmi Idham didakwa bersama seorang lagi yang masih bebas menerima rasuah RM600 dan RM800 dari individu sama.
Norulirwanshah dan Mohd. Hidmi turut berdepan satu lagi pertuduhan bersama dengan seorang lagi masih bebas dengan niat menerima wang tunai RM800 juga dari individu sama.

Perbuatan tersebut dilakukan oleh ketiga-tiga tertuduh di JJ Harmony Spa, Taman Anggerik Semenyih dekat sini antara 27 Jun 2016 hingga 4 Februari 2017.
Kesemua mereka didakwa mengikut Seksyen 165 Kanun Keseksaan dan dibacakan bersama seksyen 34 Kanun Keseksaan yang memperuntukkan penjara sehingga dua tahun atau denda atau kedua-duanya sekali.
Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia (SPRM) Fadhli Ab. Wahab dan Tuan Attfina Tuan Kamaluddin manakala kesemua tertuduh diwakili peguam Peguam Wan Shahrizal Wan Ladin dan Dir Kheizwan Kamaruddin.
Mahkamah kemudiannya menetapkan wang ikat jamin RM3,500 bagi setiap tertuduh berserta seorang penjamin selain salah satu pertuduhan dihadapi Norulirwanshah dikenakan jaminan RM5,000.
Kesemua tertuduh juga perlu menyerahkan pasport kepada mahkamah dan melaporkan diri di SPRM Selangor setiap awal bulan dengan tarikh sebutan semula kes ditetapkan 10 November depan.-K! ONLINE


Penghantar notis maut kereta bertembung lori tangki muatan petrol
Oleh KOSMO!

9 Oktober 2020, 2:56 pm
ABDUL RASHID ABDUL RAHMAN
BERA – Seorang penghantar notis Jabatan Tanah dan Galian Temerloh maut selepas kereta yang dipandunya bertembung dengan sebuah lori tangki membawa muatan petrol di Kilometer 24 Jalan Temerloh-Bahau di sini semalam.
Kejadian kira-kira pukul 5.05 petang itu menyebabkan mangsa, Mohamad Noor Ikhwan Mohd. Zaimi,24, tersepit dalam keretanya yang remuk teruk.
Ketua Polis Daerah, Deputi Superintenden Mansor Samsudin berkata, semasa kejadian mangsa dalam perjalanan dari arah Temerloh ke Bahau.
“Apabila sampai di tempat kejadian tiba-tiba kereta dipandu mangsa dipercayai terbabas dan masuk ke kelaluan bertentangan dan melanggar bahagian hadapan sebelah kanan lori.
“Akibat kejadian mangsa telah tersepit dalam kenderaannya dan meninggal dunia di tempat kejadian,”katanya di sini, hari ini.

Menurutnya, mayat mangsa dihantar ke Hospital Sultan Haji Ahmad Shah (Hoshas) untuk bedah siasat dan siasatan dilakukan mengikut Seksyen 41 (1) Akta Pengangkutan Jalan 1987.
Katanya, berdasarkan siasatan awal mendapati kejadian dipercayai berpunca kecuaian pemandu kereta yang hilang kawalan lalu terbabas masuk kelaluan bertentangan.
“Berdasarkan siasatan juga mendapatu keadaan jalan adalah lurus dan semasa kejadian permukaan jalan kering dan cuaca baik,”ujarnya. -K! ONLINE


PCS tidak bertanding PRK Batu Sapi
Oleh KOSMO!

9 Oktober 2020, 2:49 pm
Oleh IVAN AMIRUL
KOTA KINABALU – Parti Cinta Sabah (PCS) menyatakan tidak akan bertanding dalam Pilihan Raya Kecil (PRK) Parlimen Batu Sapi.
Setiausaha Agung PCS, Ansari Abdullah berkata, parti membuat keputusan berkenaan selepas melihat situasi terkini Covid-19 yang kian membimbangkan di Sabah khususnya daerah Sandakan.
“Keselamatan dan nyawa rakyat mengatasi semua pertimbangan politik.
“Walaupun PRK Batu Sapi yang wajib dijalankan menurut perlembagaan dan undang-undang negara namun PCS
mengambil keputusan untuk tidak bertanding.
“Sabah sedang dilanda jangkitan virus Covid-19 yang amat teruk dan sangat jelas prosedur operasi standard (SOP) yang dikeluarkan Kementerian Kesihatan pada Pilihan Raya Negeri (PRN) Sabah Ke-16 lalu gagal membendung penularan virus ini,” katanya.

Beliau berkata demikian menerusi kenyataan akhbar di laman sosial Facebook PCS hari ini.
Ansari berkata, Sabah tidak mampu menanggung satu lagi penularan Covid-19 sekiranya masih ada proses kempen dan pengundian PRK di Batu Sapi.
Terdahulu, Barisan Nasional (BN) semalam mengumumkan tidak akan bertanding pada PRK Batu Sapi atas alasan sama.
Pengerusinya, Datuk Seri Dr Ahmad Zahid Hamidi mrnyatakan pihaknya menyerahkan kepada kebijaksanaan Suruhanjaya Pilihan Raya (SPR) untuk membuat keputusan berhubung perkara itu.
PRK Batu Sapi perlu diadakan berikutan kematian penyandangnya, Datuk Liew Vui Keong minggu lalu.
Batu Sapi terletak dalam daerah Sandakan yang kini diletakkan dalam Perintah Kawalan Pergerakan Bersyarat (PKPB) selepas dikategorikan sebagai zon merah dengan mencatat 156 kes aktif Covid-19 semalam.


[VIDEO] Suami isteri didakwa 39 pertuduhan pakej pelancongan palsu
Oleh MOHD YUNUS YAKKUB

9 Oktober 2020, 2:35 pm
SHAH ALAM – Sepasang suami isteri mengaku tidak bersalah di Mahkamah Majistret di sini hari ini atas 39 pertuduhan menawarkan pakej pelancongan tidak wujud dan tanpa lesen bernilai RM10,454 tahun ini.
Muhammad Iqbal Mohd. Sani, 27 dan Intan Nurulhaleda Mohd. Yunus,26, membuat pengakuan tersebut selepas kesemua pertuduhan dibacakan bersama di hadapan Majistret Mohamad Redza Azhar Rezali.
Mengikut kertas pertuduhan, suami isteri itu didakwa atas 19 pertuduhan menawarkan pakej pelancongan dengan memperdayakan 20 mangsa untuk memasukkan sejumlah wang dengan keseluruhan bernilai RM10,454 ke dalam akaun I&I Paradise Venture.
Kesalahan itu dilakukan mereka di Markas Pemerintahan Bantuan Udara, Pangakalan Udara Subang; Hospital Sungai Buloh; Kampung Paya Jaras Hilir dan Kampung Matang Pagar, Sungai Buloh; Desa Subang Permai; Seksyen 6 dan Seksyen 31, Shah Alam di antara 25 Jun hingga 30 Ogos lalu.
Jika sabit kesalahan boleh dihukum penjara sehingga 10 tahun, sebat dan denda mengikut Seksyen 420 Kanun Keseksaan bagi setiap pertuduhan.
Kedua-dua tertuduh juga berdepan 20 pertuduhan menawarkan pakej pelancongan tanpa lesen terhadap 20 mangsa sama pada tarikh dan lokasi yang sama.

Bagi kesalahan tersebut, mereka didakwa mengikut Seksyen 5 (2) Akta Industri Pelancongan 1992 yang boleh dihukum dibawah Seksyen 5 (3) akta sama yang memperuntukkan hukuman penjara sehingga lima tahun, denda tidak melebihi RM50,000 dan tambahan denda sehingga RM5,000 bagi setiap kesalahan yang terus dilakukannya.
Kesemua pertuduhan tersebut dibacakan dalam tempoh lebih 45 minit di galeri mahkamah.
Pendakwaan dikendalikan Timbalan Pendakwa Raya Muhammad Uzair Abd. Munir menawarkan jaminan RM8,000 bagi setiap pertuduhan kes penipuan dan RM10,000 untuk pertuduhan pakej pelancongan tanpa lesen serta seorang penjamin.
Bagaimanapun, Peguam Azi Azlin Zulkifli yang mewakili Muhammad Iqbal manakala Intan Nurulhaleda diwakili Peguam Datuk Adnan Rahim memohon pengurangan ikat jamin dikurangkan kepada anak guam mereka.
Mahkamah kemudiannya menetapkan jaminan RM1,000 setiap pertuduhan dihadapi mereka bersama seorang penjamin dan tarikh sebutan semula kes ditetapkan 16 November depan. -K! ONLINE

[VIDEO] Sepasang suami isteri mengaku tidak bersalah di Mahkamah Majistret Shah Alam hari ini atas 39 pertuduhan menawarkan pakej pelancongan tidak wujud dan tanpa lesen bernilai RM10,454 tahun ini.
Berita penuh klik https://t.co/VAx1NAUEJX pic.twitter.com/9gGQDO9lmK
— Kosmo! Online (@kosmo_online) October 9, 2020


Aksi Kuala Lumpur dan Kuching FA dipinda ke tarikh baharu
Oleh MUHAMAD ARDIE PUTRA SUHAIMI

9 Oktober 2020, 3:04 pm
LIGA Bola Sepak Malaysia (MFL) mengesahkan perlawanan Liga Premier melibatkan Kuala Lumpur dan Kuching FA yang dijadual berlangsung pada malam ini di Stadium Kuala Lumpur, Cheras terpaksa dipinda ke tarikh yang baharu.
Keputusan itu terpaksa dilakukan berikutan pasukan Kuching FA terpaksa menjalani kuarantin selama 14 hari apabila pulang ke Sarawak seperti yang ditetapkan oleh Jawatankuasa Pengurusan Bencana negeri Sarawak bermula 4 hingga 18 Oktober ini.
Ketua Pegawai Eksekutif MFL, Datuk Ab. Ghani Hassan berkata, pasukan Kuching FA akan berdepan masalah untuk mengharungi perlawanan pembukaan Piala Malaysia bermula 25 Oktober depan jika menjalani kuarantin selama 14 hari.
“Pihak MFL telah meneliti situasi Kuching FA yang memohon secara rasmi untuk meminda tarikh perlawanan dengan Kuala Lumpur dan keputusan untuk meminda tarikh perlawanan asal pada 9 Oktober (hari ini) ke tarikh yang baharu bagi memudahkan persediaan mereka menghadapi aksi Piala Malaysia.
“Dengan pindaan tarikh perlawanan ini, Kuching FA akan terus berkampung di Kuala Lumpur selepas aksi terakhir Liga Premier itu sementara menunggu perlawanan Piala Malaysia tanpa perlu pulang ke Sarawak.
“Tarikh tersebut masih belum ada tetapi kami memberi jaminan perlawanan berkenaan tetap akan berlangsung sebelum majlis undian Piala Malaysia pada 19 Oktober depan.

“Saya percaya ini akan memudahkan pergerakan pasukan dalam situasi Covid-19 yang masih melanda negara dan kami berterima kasih kepada Kuala Lumpur yang turut sepakat untuk meminda perlawanan dengan Kuching FA,” katanya dalam satu kenyataan semalam. – K! ONLINE


[VIDEO] Lima lori keluarkan sampah dari rumah warga emas
Oleh KOSMO!

9 Oktober 2020, 3:00 pm
Oleh ASLIZA MUSA
IPOH – Kira-kira satu tan sampah sarap dikeluarkan dari rumah yang didiami seorang pesara guru di Taman Bersatu, Simpang Pulai di sini hari ini.
Pembersihan yang bermula pada pukul 7.30 pagi itu dijalankan oleh Majlis Bandaraya Ipoh (MBI) menggunakan lima buah lori.
Pengerusi Jawatankuasa Pembangunan Wanita, Keluarga dan Kebajikan Masyarakat Negeri, Datuk Dr. Wan Norashikin Wan Noordin berkata, pembersihan dijalankan di pekarangan dan luar rumah wanita itu di mana sampah sarap berkenaan akan dibawa ke pusat kitar semula untuk pengasingan.
Katanya, kerja-kerja pembersihan juga akan diteruskan di dalam rumah berkenaan yang dipercayai turut ditimbuni sampah sarap.
“Kita telah mendapat persetujuan daripada wanita itu untuk masuk ke dalam rumah. Sekiranya memang terdapat sampah, kita akan keluarkan (buang).

“Kita mahu dia hidup dalam persekitaran yang sihat. Jika di luar sahaja bersih namun di dalam rumah pula sebaliknya, ia tetap tidak menjamin persekitaran yang baik untuknya,” katanya ketika ditemui selepas meninjau operasi pembersihan oleh MBI di sini hari ini.
Menurut beliau, melalui pertemuannya dengan warga emas itu, dia dinasihatkan agar tidak mengulangi ‘hobi’ mengumpul barang terbuang dan berdepan tindakan sekiranya masih melakukan perbuatan serupa.
Katanya, pemeriksaan secara berkala juga akan dilakukan pihak MBI di kawasan tersebut.
“Saya telah beritahunya  jangan lagi mengumpul barang dan membawa balik ke rumah. Jika masih lagi berlaku perkara sama, pihak MBI akan mengambil tindakan di bawah bidang kuasa mereka.
“Pendekatan yang kita ambil dalam menangani kes ini juga cukup berhemah dengan menasihati terlebih dahulu sebelum disusuli kaunseling dalam masa terdekat,” katanya.
Akhbar pada Selasa lalu melaporkan, wanita berusia 63 tahun tinggal di rumah teres dua tingkat yang ditimbuni sampah sarap sejak 10 tahun lalu.
Wanita yang mempunyai tiga anak namun memilih tinggal seorang diri itu gemar mengutip barang terbuang dan mengumpul di rumahnya hingga menimbulkan perasaan kurang senang dalam kalangan jiran. -K! ONLINE

[VIDEO] Kira-kira satu tan sampah sarap dikeluarkan dari rumah yang didiami seorang pesara guru di Taman Bersatu, Simpang Pulai, Ipoh hari ini.
Baca penuh di https://t.co/k4Eevlqsd2 pic.twitter.com/fAOXVYK1tt
— Kosmo! Online (@kosmo_online) October 9, 2020


Empat terselamat kereta ditimpa pokok tumbang
Oleh KOSMO!

9 Oktober 2020, 3:09 pm
Oleh ABD. RAZAK OSMAN
SUNGAI PETANI – Empat orang termasuk seorang bayi terselamat selepas kereta dinaiki mereka dihempap sebatang pokok yang tumbang dalam kejadian hujan lebat dan angin kencang di kawasan sebuah pasar raya di Jalan Kampung Baru di sini semalam.
Dalam kejadian kira-kira pukul 3.15 petang itu,  kesemua mangsa, Laili Shafiei, 57; Norfatihah Nizam, 26; Nur Azzahra Muhamad Izham, 3, dan seorang bayi berusia 11 bulan tidak mengalami sebarang kecederaan.
Pegawai Angkatan Pertahanan Awam Malaysia (APM) Daerah Kuala Muda, Kapten (AP) Azahar Ahmad berkata, pihaknya bergegas ke lokasi kejadian selepas menerima panggilan kecemasan kira-kira pukul 3.30 petang.
“Kesemua mangsa dari Taman Arked di sini yang berada di dalam kereta jenis Perodua Myvi berjaya dibawa keluar tanpa sebarang kecederaan,” katanya dalam satu kenyataan di sini hari ini.
Sementara itu, kata beliau, pihaknya menerima laporan berlaku lima kejadian pokok tumbang di daerah Kuala Muda akibat hujan lebat dan angin kencang pada petang kelmarin.

“Dua kejadian melibatkan pokok tumbang menimpa kereta manakala tiga lagi merentangi jalan antaranya di lampu isyarat Taman Malinja, Semeling dan Jalan Nuluri, Kampung Pulau Sayak,” ujarnya.
Tambahnya, kerja-kerja pembersihan di lokasi terlibat dilakukan bersama pasukan bomba dan Tenaga Nasional Berhad.-K! ONLINE


Polis rampas lebih 100 kg ganja
Oleh KOSMO!

10 Oktober 2020, 7:02 pm
ANKARA – Polis Turki merampas sebanyak 100.5 kilogram ganja dalam satu operasi anti dadah di wilayah Gaziantep baru-baru ini, lapor agensi berita Anadolu.
Polis Turki dalam satu kenyataan berkata, dadah berkenaan ditemui dalam sebuah lori tangki ketika pihaknya menahan kenderaan tersebut di lebuh raya di Gaziantep.
“Polis menggunakan bantuan anjing pengesan dan menemui bahan terlarang itu yang disembunyikan dalam lori berkenaan.
“Seorang suspek turut berjaya ditahan dalam operasi tersebut,” katanya dalam satu kenyataan hari ini. – Agensi


Polis nafi belanja besar kawal tunjuk perasaan
Oleh KOSMO!

10 Oktober 2020, 8:03 pm
JAKARTA – Polis Indonesia hari ini menafikan dakwaan mengeluarkan belanja berbilion rupiah dalam persediaan mengawal tunjuk perasaan terhadap Undang-undang Cipta Kerja di republik itu baru-baru ini, lapor laman berita The Jakarta Post.
Jurucakap Polis Indonesia, Inspektor General Argo Yuwono berkata, dana sebanyak 408.8 bilion rupiah (RM1.2 juta) yang diperuntukan di bawah belanjawan unit kawalan adalah untuk membekalkan beberapa jenis peralatan keselamatan.
“Peruntukan tersebut bukan digunakan untuk mengawal tunjuk perasaan terhadap Undang-undang Cipta Kerja, tetapi bagi pilihan raya kabupaten akan datang.
“Ia bagi membekalkan topi keledar, pelindung kaki, perisai serta peralatan lain yang akan digunakan polis di kawasan pilihan raya,” katanya.
Selain itu, Argo menyeru orang ramai supaya tidak bimbang dengan perbelanjaan daripada peruntukan yang diberikan kepada pihak polis dan menjamin pihaknya akan sentiasa telus dalam perkara berkenaan.
“Badan Pemeriksaan Kewangan yang akan menguruskan peruntukan tersebut, jadi tiada sebarang masalah berkaitan ketelusan dalam perbelanjaan berkenaan.

“Bagaimanapun, orang ramai kini sering mengaitkan semua perkara dengan tunjuk perasaan itu,” jelasnya. – Agensi


Lebih 900 tong drum sisa minyak disita
Oleh KOSMO!

10 Oktober 2020, 8:26 pm
Oleh DIYANATUL ATIQAH ZAKARYA
MELAKA – Jabatan Alam Sekitar (JAS) negeri menyita lebih 900 tong drum berisi sisa buangan terjadual enapcemar yang ditempatkan secara haram di sebuah kawasan lapang di Jalan Pengkalan Perigi, Tanjung Kling, Melaka.
Ketua Pengarah Alam Sekitar, Norlin Jaafar berkata, pihaknya turut merampas enam tangki intermediate bulk containers (IBC), tujuh tong tercemar dan lima buah tangki simpanan minyak yang disyaki mengandungi enapcemar minyak.
Jelasnya, sitaan itu dibuat dalam satu operasi bersepadu diketuai JAS Melaka yang dijalankan di kawasan tanah persendirian terbabit selepas menerima aduan daripada orang awam pada Khamis lalu.
“Bertindak hasil aduan orang ramai, JAS Melaka telah menjalankan risikan dan intipan termasuk pemantauan dengan menggunakan dron sebelum melaksanakan operasi bersepadu ke premis tersebut bersama pihak berkuasa pada 8 Oktober lepas.
“Hasil serbuan, kita telah menyita lebih 900 tong drum dan pelbagai jenis tempat simpanan minyak yang disyaki mengandungi enapcemar dipercayai dari loji penapisan minyak dengan kod SW314,” katanya dalam satu kenyataan media yang dikeluarkan hari ini.

Norlin berkata, pihaknya sedang mengumpulkan bahan-bahan bukti termasuk kesan cap jari untuk menjejaki pihak yang bertanggungjawab bagi tujuan pendakwaan.
“Pasukan siasatan JAS Melaka telah menjalankan persampelan dari bahan buangan tersebut yang akan dihantar ke Jabatan Kimia Malaysia dalam masa terdekat bagi tujuan analisis dan penentuan ciri serta komposisi bahan buangan itu.
“Sementara itu, pemantauan dron dan udara akan dilakukan dari masa ke semasa untuk memastikan keadaan selamat di lokasi kejadian,” katanya.
Beliau berkata, premis itu telah diarahkan untuk menjalankan pembersihan dan pelupusan buangan yang disyaki buangan terjadual setelah siasatan selesai dijalankan melalui Notis Arahan di bawah Seksyen 31(1)(g) & 37(1)(c) AKAS 1974.
Ujarnya, kertas siasatan sedang disediakan bagi pelbagai kesalahan di bawah Seksyen 34B, Akta Kualiti Alam Sekeliling 1974 iaitu kesalahan menempatkan buangan terjadual tanpa kebenaran Ketua Pengarah Kualiti Alam Sekeliling.
Jika disabitkan kesalahan, pihak terlibat boleh dihukum penjara mandatori dan denda sehingga RM500,000.00.
“Saya ingin memberi amaran kepada semua pihak terutamanya pengusaha industri supaya lebih bertanggungjawab dalam menguruskan sisa toksik dan berbahaya ini dan mematuhi undang-undang yang telah ditetapkan,” katanya. – K! ONLINE


Pujian kepada parti politik tidak bertanding PRK Batu Sapi
Oleh KOSMO!

10 Oktober 2020, 8:21 pm
Oleh IVAN AMIRUL
KOTA KINABALU – Tindakan parti politik serta calon bebas mengumumkan tidak akan bertanding dalam Pilihan Raya Kecil (PRK) Batu Sapi suatu pilihan bijak.
Pemangku Pengerusi DAP Sabah, Datuk Frankie Poon berkata, tindakan itu bukannya mampu mengurangkan penularan wabak Covid-19 di Sabah malahan disifatkan sebagai tanda hormat kepada mendiang Datuk Liew Vui Keong yang menyandang kerusi Parlimen Batu Sapi sebelum ini.
“Dewan Undangan Negeri (DUN) Karamunting dan Sekong adalah di bawah Batu Sapi dan kedua-dua kawasan DUN ini dimenangi oleh wakil Parti Warisan Sabah (Warisan), George Hiew dan Alias Sani pada Pilihan Raya Negeri (PRN) baru-baru ini.
“Bagaimanapun, Barisan Nasional (BN) serta Parti Cinta Sabah (PCS) sudah mengumumkan tidak akan bertanding di Batu Sapi agar penularan wabak Covid-19 daat dibendung. Semua pihak harus menghormati mendiang Vui Keong dan mengizinkan wakil Warisan terus berkhidmat di Batu Sapi,” katanya yang juga Ahli Dewan Undangan Negeri (ADUN) Tanjong Papat.
Terdahulu, mendiang Liew sebelum ini mewakili Warisan meraih majoriti sebanyak 12, 976 undian sekaligus mengalahkan calon lain yang bertanding termasuklah calon PBS, Datin Linda Tsen, calon Pas, Norsah Bongsu dan calon Parti Amanah Negara, Hamza Abdullah pada Pilihan Raya Umum Ke-14 (PRU14).

Mendiang Liew, 60, menghembuskan nafas terakhir sewaktu menerima rawatan di Hospital Gleanegles Kota Kinabalu pada 2 Oktober lalu.
Berikutan itu, selaras dengan Perkara 54 Fasal (1) Perlembagaan Persekutuan, Suruhanjaya Pilihan Raya (SPR) harus mengadakan PRK bagi mengisi kekosongan kerusi itu dalam masa 60 hari dari hari kekosongan kerusi itu. – K! ONLINE


Wanita gagal seludup keluar wang tunai RM10.25 juta
Oleh KOSMO!

10 Oktober 2020, 11:33 pm
LONDON – Seorang wanita Britain ditahan di Lapangan Terbang Heathrow kerana cuba menaiki satu penerbangan ke Dubai, Emiriyah Arab Bersatu sambil membawa wang tunai £1.9 juta (RM10.25 juta) di dalam beberapa bagasi, lapor Daily Mail hari ini.
Tara Hanlon, 30, dari Yorkshire, England ditahan sekumpulan Pengawal Sempadan di Terminal 2 lapangan terbang berkenaan kira-kira pukul 8 malam (waktu tempatan), Sabtu minggu lalu.
Anggota Pengawal Sempadan memeriksa lima bagasi wanita berkenaan dan menemui wang tunai £1.9 juta, hasil penemuan wang paling besar sepanjang tahun ini.
Hanlon dihadapkan ke Mahkamah Majistret Uxbridge atas pertuduhan pengubahan wang haram pada 5 Oktober lalu. Dia kini ditahan sehingga dibawa ke Mahkamah Diraja Isleworth pada 5 November ini.
Tara Hanlon
Menteri Kepatuhan Imigresen dan Mahkamah, Chris Philp berkata:
“Ini adalah penemuan dan rampasan wang tunai terbesar daripada seseorang individu di sempadan bagi tahun 2020 dan saya berbangga dengan usaha Pengawal Sempadan.

“Mencegah eksport wang tunai yang tidak diisytiharkan dari UK (United Kingdom) adalah satu langkah penting membanteras geng jenayah terancang.” – Agensi


Dua jururawat di ICU Hospital Queen Elizabeth II positif Covid-19
Oleh NOR IDAYU BOSRO

10 Oktober 2020, 8:28 pm
PUTRAJAYA – Dua kes positif Covid-19 dikesan membabitkan jururawat di wad Unit Rawatan Rapi (ICU) Hospital Queen Elizabeth II, Kota Kinabalu, Sabah selepas saringan ke atas kesemua petugas kesihatan di situ dibuat pada 9 Oktober lalu.
Ketua Pengarah Kesihatan, Tan Sri Dr. Noor Hisham Abdullah berkata, seorang jururawat di ICU hospital terbabit didapati bergejala dan saringan mendapati mangsa positif Covid-19 serta telah menjangkiti seorang jururawat lain.
“KKM masih menyiasat jika mangsa mendapat jangkitan daripada komuniti atau semasa bertugas di hospital,” katanya ketika menjawab soalan pemberita pada sidang akhbar secara langsung di Facebook Live KKM hari ini.
Beliau berkata demikian bagi mengulas laporan sebuah portal berita yang mendakwa seramai 40 daripada 66 jururawat di wad ICU Hospital Queen Elizabeth II, Kota Kinabalu terpaksa dikuarantin setelah sekurang-kurangnya seorang kakitangan disahkan positif Covid-19.
Sementara itu, Noor Hisham berkata, seramai 579 petugas kesihatan di negara ini dijangkiti Covid-19 sejak pandemik itu melanda negara.
“Daripada jumlah itu, 198 kes membabitkan petugas kesihatan di Sabah. Sebanyak 68 kes dikesan pada bulan September manakala 85 kes setakat bulan ini,” katanya.

Dalam perkembangan berbeza, Noor Hisham berkata, KKM dengan kerjasama Angkatan Tentera Malaysia (ATM) sedang merancang mewujudkan hospital medan di Tawau.
Beliau berkata, pesakit-pesakit bukan Covid-19 dari Hospital Tawau akan dirawat di hospital medan khususnya untuk perkhidmatan Obstetrik dan Ginekologi, Pediatrik dan Pembedahan Am.
“Ini akan memberi lebih banyak ruang kepada Hospital Tawau untuk merawat kes-kes yang memerlukan penjagaan rapi (kategori 3 – 5) termasuk yang dirujuk dari daerah berdekatan khususnya Semporna,
“Kes-kes yang tidak mempunyai gejala atau gejala ringan (kategori 1 dan 2) akan terus ditempatkan Pusat Kuarantin dan Rawatan Covid-19 Berisiko Rendah (PKRC),” katanya.
Katanya, KKM masih dalam peringkat perbincangan untuk menempatkan hospital medan itu di Kompleks Sukan Tawau tertakluk kepada kesesuaian.
“Perancangan awal adalah bagi menempatkan 100 katil di hospital medan ini, dan kapasiti serta
keperluan kemudahan lain akan dinilai dari semasa ke semasa,” katanya. – K! ONLINE.


Lelaki sabit kekasih isteri
Oleh KOSMO!

10 Oktober 2020, 8:09 pm
JAKARTA – Seorang lelaki bertindak menyabit kepala individu dipercayai kekasih isterinya dalam satu kejadian di Desa Widoro, Kecamatan Karangsambung, Jawa Tengah, Rabu lalu, lapor laman Kompas.com.
Suspek bernama HE, 50, menyimpan dendam dan cemburu terhadap mangsa, SL, 42, kerana dikatakan kerap menggoda dan menjalin hubungan sulit dengan isterinya yang bekerja di Jakarta.
Dalam kejadian itu, HE telah datang ke rumah mangsa dengan membawa sebilah sabit dan menyerang mangsa di kepala.
SL bernasib baik kerana sempat melarikan diri apabila sabit HE terlepas dari tangan ketika mengamuk.
Biarpun sudah ditahan polis, HE masih tidak menunjukkan rasa menyesal atas perbuatannya dan mengakui masih menyimpan dendam terhadap mangsa.
Dia juga sempat berteriak perkataan ‘mati, mati’ merujuk kepada SL apabila tuduhan dibacakan polis kepadanya.

Menurut Ketua Polis Kebumen, Asisten Komisioner Rudy Cahya Kurniawan, HE menuduh mangsa menjalin hubungan sulit dengan isterinya dan perbuatan menyabit itu adalah didorong rasa cemburu.
“Suspek berdendam dengan mangsa yang kononnya mempunyai hubungan sulit dengan isterinya sehingga melakukan jenayah yang hampir meragut nyawa,” katanya.
Jika didapati bersalah, HE boleh didakwa di bawah Akta 353 Undang-undang Jenayah kerana melakukan serangan yang mengakibatkan kecederaan. – Agensi


Program sukan di bawah kendalian KBS dan agensi ditangguh sehingga 31 Oktober
Oleh KOSMO!

10 Oktober 2020, 10:10 pm
Oleh SUBKHI SUDARJI
PUTRAJAYA – Semua program-program sukan di bawah kendalian Kementerian Belia dan Sukan (KBS) dan agensi di bawahnya yang telah dirancang perlu ditangguhkan sehingga 31 Oktober depan.
Penangguhan itu tidak melibatkan latihan harian sukan bagi atlet-atlet yang berada di bawah program latihan sepenuh masa Majlis Sukan Negara (MSN) dan Persatuan Sukan Kebangsaan.
Menteri Belia dan Sukan, Datuk Seri Reezal Merican Naina Merican berkata, program dan acara sukan bukan anjuran KBS boleh diteruskan mengikut prosedur operasi standard (SOP) dan arahan semasa Majlis Keselamatan Negara (MKN) dan Kementerian Kesihatan (KKM).
“Latihan harian sukan bagi program MSN dan Persatuan Sukan Antarabangsa tetap berjalan seperti biasa dengan mematuhi kawalan pergerakan dan pematuhan SOP sepenuhnya.
“Semua atlet negara, jurulatih, pegawai sukan dan semua pegawai serta staf sokongan yang terlibat secara langsung dan tidak langsung agar tidak mengambil mudah SOP yang telah ditetapkan dan sentiasa mengamalkan kawalan kendiri selain mengikuti saranan-saranan yang dikeluarkan oleh kerajaan,” katanya dalam kenyataan yang dikeluarkan hari ini.

Mengulas lanjut, Reezal Merican berkata, atlet, jurulatih dan pegawai yang menjalani latihan sepenuh masa dan menginap di asrama pusat latihan MSN dilarang pulang ke kampung halaman masing-masing sehingga 31 Oktober kecuali bagi kes kecemasan dan mendapat kebenaran daripada MSN.
Katanya, semua atlet perlu mematuhi arahan kawalan atau larangan pergerakan keluar masuk asrama bermula 12 Oktober sehingga 31 Oktober depan.
“Pergerakan atlet hanya terhad kepada asrama dan tempat latihan termasuk gimnasium atau klinik mengikut jadual masa, penjarakan fizikal dan mengikut SOP yang ditetapkan.
“Setiap atlet juga hanya dibenarkan keluar dari asrama seminggu sekali sahaja untuk ke satu lokasi tetap dengan kebenaran pengurus sukan dan jurulatih masing-masing,” katanya.
Reezal Merican berkata, atlet, jurulatih dan pegawai yang telah melakukan pergerakan keluar dan masuk ke kawasan Perintah Kawalan Pergerakan Bersyarat (PKPB) di Sabah, Kedah dan Klang atau kawasan zon kuning dan zon merah dalam masa seminggu kebelakangan ini dilarang kembali ke asrama pusat latihan MSN sehingga 31 Oktober.
Beliau berkata, atlet, jurulatih dan pegawai sukan hendaklah mematuhi sepenuhnya SOP yang telah dikuatkuasakan oleh pihak KKM dan MKN serta SOP Sukan dan Rekreasi yang telah ditetapkan sebelum ini dan arahan baru yang dikeluarkan dari semasa ke semasa.
Katanya, sekiranya mendapati suhu badan melebihi sepatutnya, mereka dikehendaki melaporkannya ke Pusat Perubatan Sukan, Institut Sukan Negara (ISN) atau klinik yang berdekatan untuk tindakan lanjut.
“Sekiranya mereka disyaki mempunyai kontak rapat dengan individu positif Covid-19, atau mempunyai simptom berkaitan, perlulah juga melaporkan diri ke Pusat Perubatan Sukan ISN bagi tindakan lanjut. Proses kuarantin perlu dipatuhi sepenuhnya jika diminta berbuat demikian.
“Pergerakan pegawai MSN dan ISN bagi menyediakan perkhidmatan sokongan juga akan diasingkan laluan dan sentiasa memastikan penjarakan fizikal semasa berjumpa untuk urusan penting sahaja dan perlu dihadkan masa perjumpaan,” katanya. – K! ONLINE


SK Masai, Sekolah Agama As-Syakirin ditutup 7 hari
Oleh MOHD SHARKAWI LONDING

10 Oktober 2020, 7:48 pm
JOHOR BAHRU – Sekolah Kebangsaan Masai dan Sekolah Agama As-Syakirin, Masai, Pasir Gudang di sini tutup selama tujuh hari bermula esok hingga 17 Oktober ini.
Menurut surat rasmi yang dikeluarkan SK Masai, sekolah ditutup susulan terdapat kes positif Covid-19 berlaku di sekolah berkenaan.
“Merujuk kepada kenyataan media Kementerian Pendidikan Malaysia (KPM) berhubung penutupan sekolah yang disahkan mempunyai kes positif Covid-19 bertarikh 9 Oktober 2020.
“Pihak sekolah ingin memaklumkan SK Masai akan ditutup bermula 11 Oktober sehingga 17 Oktober ini,”kata kenyataan itu.
Dalam kenyataan itu, sekolah akan dibuka semula pada 18 Oktober ini.
Susulan penutupan SK Masai itu, pihak Sekolah Agama As-Syakirin Masai turut mengambil langkah sama bagi mencegah penularan pandemik Covid-19.

Sementara itu, Pengarah Pendidikan Negeri Johor, Shaharuddin Saari mengesahkan penutupan sekolah berkenaan. – K! ONLINE


374 kes Covid-19, enam kluster lagi dikesan
Oleh NOR IDAYU BOSRO

10 Oktober 2020, 6:53 pm
PUTRAJAYA – Sebanyak 374 kes baharu Covid-19 dilaporkan hari ini termasuk daripada enam kluster baharu iaitu empat di Selangor, satu di Sabah dan satu di Sarawak menjadikan jumlah kes positif sebanyak 15,096 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 372 kes adalah penularan tempatan manakala dua kes import dari Filipina.
“Enam kluster baharu yang dilaporkan hari ini ialah Kluster Highway di Sabah; Kluster Putra di Sarawak selain Kluster Utama, Kluster Bah Manggis, Kluster Tasik dan Kluster Simera yang kesemua dikenal pasti di Selangor ” katanya.
Beliau berkata demikian pada sidang akhbar secara langsung di Facebook Live Kementerian Kesihatan.
Noor Hisham berkata, tiga kematian berkaitan Covid-19 dilaporkan menjadikan sebanyak 155 kes kematian sehingga kini dan kesemuanya direkodkan di Sabah.
Tambahnya, kematian tersebut membabitkan dua lelaki dan seorang wanita berusia antara 51, 54 dan 61 meninggal dunia di Hospital Semporna, Hospital Queen Elizabeth dan Hospital Tawau. – K! ONLINE.


Agihan royalti dibayar Disember depan
Oleh NOR IDAYU BOSRO

10 Oktober 2020, 5:48 pm
PUTRAJAYA – Agihan royalti kepada penyanyi dan pemuzik yang terkesan berikutan pembubaran Music Rights Malaysia (MRM) Berhad akan dilakukan selewat-lewatnya pada Disember depan.
Perkara itu dipersetujui oleh Jabatan Insolvensi Malaysia (MDI), Recording Performers Malaysia Berhad (RPM) dan PRISM Performers Verification and Claims Committee (PPVCC) dalam satu mesyuarat pada 5 Oktober lalu.
Menerusi kenyataan bersama Kementerian Perdagangan Dalam Negeri dan Hal Ehwal Pengguna (KPDNHEP) dan Kementerian Komunikasi dan Multimedia Malaysia (KKMM), isu tersebut sedang ditangani oleh kerajaan dan beberapa rundingan kini sedang berjalan.
Katanya, mesyuarat yang diselaraskan oleh KPDNHEP selaku moderator diadakan setiap dua minggu bagi memantau agihan royalti oleh semua pihak terlibat.
“Pihak terlibat disarankan agar mematuhi tempoh yang telah dipersetujui bagi memastikan tiada kelewatan timbul dalam isu ini.
“Bagi mendapatkan penyelesaian terbaik, ahli PRISM harus memberikan sokongan dan kerjasama kepada MDI selaku pemegang amanah untuk mengesahkan nama ahli PRISM yang benar-benar layak menerima tunggakan royalti,” katanya di sini hari ini.

Kenyataan itu berkata, menteri di kedua-dua kementerian iaitu Datuk Alexander Nanta Linggi dan Datuk Saifuddin Abdullah juga bersetuju bahawa isu itu perlu ditangani melalui rundingan secara lebih kerap dengan matlamat untuk mendapatkan hasil yang bermanfaat kepada semua pihak terlibat.
Katanya, isu tersebut juga boleh dikemukakan oleh pihak yang terlibat kepada Tribunal Hak Cipta di bawah Perbadanan Harta Intelek Malaysia (MyIPO) sekiranya tiada persetujuan dicapai.
“Tribunal Hak Cipta boleh menentukan isu yang dikemukakan oleh pihak berkaitan termasuk aduan oleh pencipta karya, pengendali, individu atau organisasi, rayuan oleh badan yang berlesen dan permohonan daripada mana-mana individu,” katanya.
Pada 10 Julai lalu, tiga badan pelesenan muzik iaitu Badan Perlindungan Hak Cipta Muzik (MACP) Berhad, Public Performance Malaysia (PPM) Sdn Bhd dan Recording Performers Malaysia (RPM) Berhad mengumumkan pembubaran Music Rights Malaysia (MRM) Berhad. – K! ONLINE.


Bunuh anak sangka dijangkiti Covid-19
Oleh KOSMO!

10 Oktober 2020, 5:59 pm
JAKARTA – Seorang bapa sanggup memukul dan menjerut anaknya sehingga mati kerana menyangka kanak-kanak itu dijangkiti virus Covid-19 di rumah mereka di Kabupaten Kudus, Jawa Tengah kelmarin.
Menurut laman berita Tribun Jateng, suspek, Endro Gunawan, 48, melakukan perbuatan kejam itu terhadap anaknya, Ilona Indra Mulyasari, 12, yang menghidapi penyakit asma.
Ketua Polis Kudus, Asisten Komisioner Aditya Surya Dharma berkata, isteri suspek, Mulyati yang baru pulang ke rumah terkejut melihat suaminya berada dalam keadaan lemah manakala Ilona tidak sedarkan diri di atas sofa dengan leher masih terjerut kain.
“Kami menjumpai dua keping nota bunuh diri yang ditulis Endro sebelum membunuh anaknya dan diri sendiri.
“Nota yang ditulis Endro meminta maaf atas tindakannya itu dan memohon agar jenazah mereka dikebumikan dalam satu liang lahad,” katanya.
Aditya juga belum dapat mengesahkan jenis dakwaan yang akan dikenakan terhadap Endro sehingga pihaknya dapat menyiasat punca sebenar kejadian.

“Suspek masih diletakkan di Unit Rawatan Rapi kerana cuba membunuh diri menggunakan sebilah pisau dan polis belum mendapatkan keterangan lanjut daripadanya,” ujarnya.
Sementara itu, jiran mereka, Ani Figiani berkata, isteri mangsa mengadu suspek berasa tertekan kerana berasakan anaknya telah menjangkiti dia dengan wabak maut itu.
“Endro berasa tertekan kerana merasakan dia dijangkiti virus Covid-19 daripada anaknya meskipun sudah beberapa kali menerima keputusan negatif hasil saringan wabak itu.
“Anaknya mempunyai penyakit asma jadi simptomnya seakan sama dengan virus korona iaitu kesukaran bernafas dan cepat keletihan jadi Endro menjadi tidak keruan,” katanya.
Sementara itu, Pengarah Hospital Dr. Loekmano Hadi, Abdul Aziz Achyar juga menolak kemungkinan suspek memang dijangkiti Covid-19 sehingga menyebabkan dia mengalami tekanan perasaan. – Agensi


Penganjur majlis kahwin di Kelantan perlu ikut SOP
Oleh KOSMO!

10 Oktober 2020, 6:15 pm
Oleh ROHANA MOHD. NAWI
KOTA BHARU – Majlis perkahwinan di negeri ini masih dibenarkan dengan syarat mematuhi prosedur operasi standard (SOP) yang telah ditetapkan oleh Majlis Keselamatan Negara (MKN).
Ketua Polis Kelantan, Deputi Komisioner Shafien Mamat berkata, beliau menasihatkan agar penganjur memaklumkan penganjuran majlis kepada pihak berkuasa agar pemantauan dapat dijalankan pada hari tersebut.
Beliau berkata, kanak-kanak dan warga emas juga tidak digalakkan hadir pada majlis keraian bagi mengelak sebarang jangkitan.
“Saya mengingatkan orang ramai terutama penganjur majlis agar menggunakan khidmat anggota Jabatan Sukarelawan Malaysia (Rela) bagi mengawal orang ramai.
“Penganjur majlis juga boleh menghadkan dan mengawal kehadiran tetamu untuk mengawal penjarakan sosial ketika majlis berlangsung mengikut kesesuaian tempat,” katanya ketika dihubungi Kosmo! di sini hari ini.

Shafien berkata, pihak polis boleh mengambil tindakan dengan mengeluarkan kompaun sekiranya penganjur tidak menyediakan buku catatatan kehadiran, peranti penyukat suhu dan cecair pembasmi kuman di pintu masuk majlis.
Katanya, penganjur juga boleh membuat laluan masuk dan keluar yang berbeza agar tidak berlaku kesesakan pada satu masa.
“Kita sudah mengeluarkan sebanyak 140 kompaun kepada orang ramai dan yang tidak mematuhi SOP sebelum ini.
“Polis juga tidak teragak-agak mengeluarkan kompaun kepada orang ramai yang tidak mematuhi SOP,” katanya. – K! ONLINE.


KLIA disenaraikan 10 lapangan terbang terbaik dunia
Oleh KOSMO!

10 Oktober 2020, 5:54 pm
Oleh NUR SHARIEZA ISMAIL
SEPANG – Lapangan Terbang Antarabangsa Kuala Lumpur (KLIA) disenaraikan sebagai 10 lapangan terbang terbaik di dunia menerusi kaji selidik Quality Service Airport (ASQ).
ASQ adalah program yang dijalankan oleh Airport Council International (ACI) yang menetapkan standard perkhidmatan, protokol dan garis panduan operasi untuk lapangan terbang di seluruh dunia.
KLIA memperoleh skor keseluruhan yang lebih baik iaitu 4.94 daripada 5.00 berbanding 4.69 sebelum ini, sekali gus berada di kedudukan ke-9 berbanding 17 sebelum ini.
Ketua Pegawai Eksekutif Kumpulan Malaysia Airports, Datuk Mohd. Shukrie Mohd. Salleh, berkata, peningkatan skor berkenaan hasil daripada komitmen dan usaha berterusan yang dilakukan oleh pasukan KLIA untuk meningkatkan tahap perkhidmatan untuk pengalaman lapangan terbang yang selamat dan menggembirakan.
“Antara prestasi yang ditunjukkan termasuk mencatat skor 5.00 untuk keseluruhan kepuasan penumpang perniagaan dan percutian, 4.99 untuk kebersihan terminal lapangan terbang dan 4.97 untuk ketersediaan bilik air.

“Saya sangat bangga dengan prestasi yang ditunjukkan tersebut walaupun kita berdepan dengan cabaran dari segi keperluan operasi lapangan terbang, namun seluruh komuniti lapangan terbang menunjukkan semangat yang kuat bekerjasama dan bersama-sama mempertingkatkan prestasi perkhidmatan KLIA di mata dunia ” katanya menerusi kenyataan akhbar di sini hari ini.
Mengulas lanjut, katanya, sebagai sebahagian daripada budaya prestasi tinggi syarikat, pihaknya juga telah membentuk operasi bahagian kecemerlangan (OE) untuk melihat secara khusus titik-titik cabaran perjalanan penumpang bagi mematuhi norma baharu dan berusaha memperbaikinya dengan pantas.
“Oleh demikian, pasukan OE telah memberi tumpuan kepada reka bentuk yang berpusatkan pelanggan berfikir dan melakukan inovasi operasi yang tangkas yang mendorong kepada peningkatan ini.
“Melalui OE, penumpang boleh yakin bahawa perjalanan udara mereka akan tetap bebas dan selamat. Ini akan memberi sumbangan besar untuk mengembalikan keyakinan mereka dalam perjalanan udara,” katanya. – K! ONLINE


Tiga sekolah lagi ditutup
Oleh MOHD YUNUS YAKKUB

10 Oktober 2020, 5:57 pm
SHAH ALAM – Dua buah sekolah rendah dan satu sekolah menengah ditutup berkuatkuasa semalam susulan pelaksanaan Perintah Kawalan Pergerakan Bersyarat (PKPB) Mukim Klang.
Sekolah terlibat adalah Sekolah Kebangsaan (SK) Taman Seri Muda, SK Taman Seri Muda 2 dan Sekolah Menengah Kebangsaan (SMK) Taman Seri Muda.
Menurut Pejabat Pendidikan Negeri, arahan penutupan tersebut dilakukan selepas penelitian mendapati sekolah itu terletak di kawasan Mukim Klang walaupun beralamat di Shah Alam.
Katanya, penutupan itu melibatkan seramai 3,930 murid dan pelajar serta 238 guru.
“Secara pecahannya, SK Taman Muda mempunyai 836 murid dengan 53 guru dan SK Taman Seri Muda 2 pula terdapat 1,231 murid dan 76 guru.
“Manakala bagi SMK melibatkan 1,863 pelajar dengan 109 guru,” katanya ketika dihubungi di sini hari ini.

Semalam, akibat kekeliruan kawasan Mukim Klang menyebabkan dua buah sekolah diarahkan tutup iaitu SK dan SMK Jalan Kebun. Kedua-dua sekolah ini melibatkan lebih 5,000 pelajar dengan jumlah 289 guru. – K! ONLINE


Wanita 104 kg sesak nafas atas bukit
Oleh EDDY AQMAL MOHAMED HAMIDI

10 Oktober 2020, 5:29 pm
KUALA LUMPUR – Seorang wanita warga tempatan terpaksa mendapatkan bantuan Jabatan Bomba dan Penyelamat (JBPM) selepas mengalami sesak nafas ketika melakukan aktiviti mendaki di Bukit Besi, Sungai Besi-Alam Damai, Cheras di sini pagi tadi.
Komander Operasi Kanan JBPM Kuala Lumpur, Mohd. Fahmi Abd Rahim berkata, pihaknya menerima panggilan kecemasan berhubung kejadian pada pukul 9.38 pagi sebelum bergegas ke lokasi.
“Seramai 20 anggota bersama tiga jentera dari Balai Bomba dan Penyelamat Cheras serta Bandar Tun Razak telah dikejarkan ke lokasi bagi memberikan bantuan.
“Sebaik tiba di lokasi, didapati seorang wanita warga tempatan berusia 23 tahun mengalami sesak nafas pada ketinggian 291 meter,” katanya menerusi satu kenyataan di sini hari ini.
Menurut Mohd. Fahmi, anggota Unit Bantuan Perkhidmatan Kecemasan (EMRS) kemudiannya bertindak memberi rawatan awal untuk menstabilkan mangsa di atas puncak sebelum wanita berkenaan dibawa turun.
“Anggota bertugas menggunakan pengusung untuk menurunkan mangsa dengan berat anggaran 104 kilogram melalui perjalanan berbukit dan curam sejauh kira-kira 244 meter untuk ke kaki bukit.

“Mangsa berjaya dibawa turun ke kaki bukit pada pukul 12.52 petang dan seterusnya dibawa ke Hospital Universiti Kebangsaan Malaysia untuk mendapatkan rawatan lanjut,” jelas beliau. – K! ONLINE


Hasilkan album bagi kumpul dana untuk pusat tahfiz
Oleh KOSMO!

10 Oktober 2020, 6:51 pm
Oleh ZAKI SALLEH
IPOH – Inisiatif mencari dana untuk membiayai operasi Pusat Tahfiz Al-Ulya, Manjoi di sini menyaksikan kolaborasi dua figura seni, Mohadirman Ismail atau Moha dengan Along Exist untuk menerbitkan sebuah album mini berjudul Bismillah secara percuma bagi tujuan dakwah.
Mohardiman merupakan salah seorang pemuzik terkenal tanahair terutamanya bermain alat muzik seruling mengiringi artis-artis ternama seperti M.Nasir.
Uniknya, lagu-lagu di dalam album itu dinyanyikan oleh pengendali pusat tahfiz tersebut, Ustaz Azhar Latiff yang turut bertindak selaku pencipta lagu.
Menurut Azhar, penerbitan album berkenaan adalah antara usaha pihak pengurusan pusat tahfiz itu untuk mempelbagaikan cara mencari dana seperti mengendalikan sebuah kafe dan usaha-usaha lain.
Katanya, pusat tersebut Ketika ini mempunyai 60 pelajar termasuk enam perempuan manakala kutipan yuran bulanan hanya dapat menampung sebahagian kos operasi.

“Saya memang gemar menyanyi dan mulanya merancang untuk menghasilkan album lagu-lagu saduran sebelum timbul cadangan menerbitkan sebuah album lagu-lagu baharu.
“Saya merasa bertuah apabila setelah beberapa kali berbincang, Mohardiman dan Along Exist sudi untuk menjayakan usaha ini secara percuma. Jadi, tiada kos dikeluarkan untuk menerbitkan album ini yang mengambil masa dua tahun untuk disiapkan,” ujarnya kepada pemberita.
Majlis pelancaran album mini Bismillah ini telah disempurnakan oleh kartunis tersohor tanahair, Datuk Mohammad Nor Mohammad Khalid atau Lat.
Sementara itu, Mohardiman berkata, beliau amat berbesar hati apabila dapat bersama-sama menjayakan pembikinian album tersebut yang dirakam sepenuhnya di Ada.Exist Studio, Kuala Lumpur.
Katanya, kebiasaanya kos untuk menerbitkan sebuah album mencecah antara RM20,000 hingga RM30,000.
“Ini hanyalah usaha kecil saya dan Along Exist untuk sama-sama membantu pusat tafiz tersebut,” ujarnya.
Dalam pada itu, mereka yang berminat untuk membeli album ini dengan harga RM20 bagi menyumbang kepada dana Pusat Tahfiz Al-Ulya boleh menghubungi talian 017-4819629 atau layari laman Facebook Tahfiz Al-Ulya. – K! ONLINE.


Pesawat TUDM terbang rendah mulai esok
Oleh MOHD RIDZAUDDIN ROSLAN

10 Oktober 2020, 6:30 pm
KUALA LUMPUR- Tentera Udara Diraja Malaysia (TUDM) akan melaksanakan Eksesais PARADISE 7/20 mulai esok hingga 23 Oktober depan dengan melibatkan beberapa pangkalan udara di Semenanjung Malaysia.
TUDM dalam satu kenyataan berkata, pesawat terlibat akan melakukan penerbangan rendah di beberapa kawasan sekitar ruang udara yang digazetkan sebagai lokasi eksesais.
“Antara pesawat TUDM yang akan terlibat dalam eksesais berkenaan itu ialah pesawat pejuang jenis F/A-18 D, Su-30 MKM dan Hawk 108/208 selain helikopter EC-725 AP.
“Selain itu, pesawat jenis pengangkut C-130H, A400M serta CN 235 turut terlibat dalam eksesais berkenaan,” katanya di sini semalam.
Pesawat F/A-18D Hornet. Gambar hiasan
Katanya, orang ramai dinasihatkan untuk tidak cemas dan risau sekiranya melihat pesawat TUDM terbang rendah sepanjang tempoh eksesais berkenaan.
“Latihan itu diadakan bagi memastikan keupayaan dan kesiapsiagaan pasukan sentiasa berada di tahap terbaik khususnya dalam melindungi kedaulatan ruang udara negara. – K! ONLINE


Dua ditahan samun , raba pelajar perempuan
Oleh MOHD YUNUS YAKKUB

10 Oktober 2020, 5:07 pm
KLANG – Kegiatan samun dua lelaki yang menyamar sebagai polis dan meraba payu dara seorang pelajar sekolah berakhir selepas ditangkap di Pelabuhan Klang di sini semalam.
Kedua-dua mereka termasuk seorang warga Bangladesh berusia 25 dan 44 tahun itu diberkas pukul 10.30 malam.
Ketua Polis Daerah Klang Selatan, Asisten Komisoner Shamsul Amar Ramli berkata, penahanan mereka susulan laporan polis diterima pihaknya berhubung kes samun sebuah telefon bimbit jenis Iphone 6 milik seorang pelajar perempuan berusia 15 tahun di Jalan Tok Sidang, Kampung Delek Kanan pukul 9 malam, Selasa lalu.
Katanya, dalam kejadian tersebut mangsa yang menaiki motosikal bersama rakannya telah ditahan di tepi jalan oleh suspek yang menaiki motosikal jenis Yamaha LC dan memakai topi keledar dengan visor gelap.
“Suspek yang mengaku sebagai polis itu telah meminta rakan mangsa yang menunggang motosikal tersebut menunjukkan lesen memandu serta menyuruh menelefon ibunya atas alasan akan membawa mereka ke balai polis.
“Mereka yang bimbang mengenai ugutan tersebut kemudiannya mengeluarkan telefon bimbit sebelum suspek bertindak merampas telefon tersebut dan meraba payu dara mangsa sebelum melarikan diri ,” katanya ketika dihubungi Kosmo! di sini hari ini.

Shamsul Amar menambah, susulan penangkapan kedua-dua suspek itu, pihaknya merampas sebuah motosikal jenis Demak Evo dan helmet jenis MHR serta dua buah Iphone 6S.
Jelas beliau, kedua-dua suspek turut mengaku terlibat dalam kejadian samun dan cabul tersebut.
“Semakan mendapati seorang daripada suspek yang merupakan warga tempatan tersebut mempunyai rekod jenayah lampau termasuk berkaitan Akta Senjata 1960 selain dadah.
“Siasatan lanjut masih dilakukan termasuk tempoh penglibatan mereka dan kes disiasat mengikut Seksyen 14(a) Akta Kesalahan-Kesalahan Seksual terhadap Kanak-Kanak 2017 dan Seksyen 392 Kanun Keseksaan,” katanya. -K!ONLINE


ATM aktifkan hospital medan di Tawau
Oleh MOHD RIDZAUDDIN ROSLAN

10 Oktober 2020, 4:58 pm
KUALA LUMPUR- Angkatan Tentera Malaysia (ATM) akan mengaktifkan hospital medan di Tawau, Sabah dalam usaha memberikan bantuan perubatan selain rawatan Covid-19.
Menteri Kanan (Keselamatan), Datuk Seri Ismail Sabri Yaakob berkata, hospital itu akan menyediakan perkhidmatan seperti pembedahan trauma, kecemasan, wad bersalin dan sebagainya.
“Hospital itu akan mempunyai sebanyak 100 katil pelbagai wad, lapan pegawai perubatan dan 54 lain pangkat terdiri daripada satu komander, lima doktor pakar, tiga pegawai perubatan dan kakitangan lain.
“Ia akan memfokuskan kepada rawatan bukan berkaitan Covid-19 kerana Hospital Tawau akan memberi tumpuan kepada rawatan wabak terbabit,” katanya pada sidang akhbar menerusi Facebook Live Kementerian Pertahanan di sini tadi.
Dalam perkembangan sama, Tentera Udara Diraja Malaysia (TUDM) turut bersetuju untuk melaksanakan penerbangan harian ke Sabah bagi membantu Kementerian Kesihatan dalam urusan logistik.
“Bantuan berkenaan turut melibatkan urusan membawa kakitangan perubatan serta sampel saringan ujian swab ke makmal di Semenanjung.

“Kami dimaklumkan kapasiti makmal di Sabah agak kurang memandangkan banyak saringan dijalankan di sana, maka ia akan di bawa ke Semenanjung,” ujarnya. – K! ONLINE


Murid tahun 6 maut digilis lori
Oleh KOSMO!

10 Oktober 2020, 3:44 pm
Oleh MOHAMAD FAHD RAHMAT
KLUANG – Kanak-kanak lelaki berusia 12 maut selepas dilanggar lori seberat satu tan dalam kejadian di Jalan Rekamas 2, Simpang Renggam, petang semalam.
Dalam kejadian kira-kira pukul 4 petang itu, mangsa dikenali sebagai, Abang Muhammad Haizad Abang Thimbone maut serta merta di lokasi akibat kemalangan itu.
Ketua Polis Daerah Kluang Asisten Komisioner Low Hang Seng berkata, kejadian itu berlaku selepas mangsa terjatuh daripada basikalnya sebelum dilanggar sebuah lori yang melalui jalan yang sama, yang mana pemandunya tidak menyedari telah melanggar mangsa.
“Sebaik menyedari yang telah melanggar sesuatu, pemandu lori berkenaan memberhentikan kenderaannya kira-kira 15 meter daripada kanak-kanak tersebut terbaring.
“Hasil siasatan mangsa yang mengalami kecederaan parah di bahagian kepala disahkan meninggal dunia di lokasi kejadian dan punca sebenar kemalangan masih dalam siasatan,” katanya.

Jelasnya, lori dan pemandu ditahan sementara siasatan dijalankan, serta kes disiasat mengikut Seksyen 41(1), Akta Pengangkutan Jalan 1987.-K! ONLINE


Lelaki maut jatuh tebing, polis jumpa rangka orang lain
Oleh KOSMO!

10 Oktober 2020, 3:32 pm
COCONINO, ARIZONA – Seorang lelaki maut selepas dipercayai terjatuh dari tebing di Kawasan Rekreasi Nasional Ngarai Glen di daerah Coconino, negeri Arizona baru-baru ini, lapor laman berita The Mercury News.
Jurucakap Agensi Perkhidmatan Taman Negara (NPS) berkata, lelaki tersebut yang dikenali sebagai Orlando Serrano-Arzola, 25, terjatuh dari tebing ketika ingin mengambil gambar di Empangan Ngarai Glen.
“Ketika kejadian, mangsa dikatakan berada di tepi tebing berkenaan dan menghadap Sungai Colorado sebelum jatuh dari ketinggian 76 meter.
“Mangsa mengalami kecederaan parah serta didapati sudah tidak bernyawa ketika ditemui dan dalam masa sama pihak polis turut menemui beberapa tulang yang tiada kaitan dengan mangsa di dasar empangan tersebut,” katanya dalam satu kenyataan.
Menurut NPS lagi, tulang yang ditemui tersebut disahkan merupakan rangka manusia.
Sementara itu, pihak polis dan NPS sedang menjalankan siasatan berkaitan rangka berkenaan dan mereka akan mengeluarkan kenyataan berhubung perkara berkenaan kelak. – Agensi


UM perkenal ‘Bantuan Prihatin UM’ khusus buat pelajarnya
Oleh AHMAD SHAHERMAN SHAMSURI

10 Oktober 2020, 4:41 pm
KUALA LUMPUR – Dalam menghadapi cabaran norma baharu, Universiti Malaya menawarkan beberapa inisiatif melalui ‘Bantuan UM Prihatin’ dalam usaha untuk meringankan beban yang dirasai pelajarnya ketika ini.
UM dalam satu kenyataan berkata, bagi memudahkan urusan pelajar sepanjang tempoh penularan pandemik Covid-19, sebuah bilik gerakan telah dibuka yang akan beroperasi 24 jam sehari diuruskan oleh Bahagian Hal Ehwal Pelajar.
Menurutnya, UM juga turut menyediakan rawatan dan perkhidmatan kesihatan melalui Klinik Kesihatan Pelajar UM.
“Pihak UM akan mengembalikan semula yuran penginapan, makan dan minum bagi pelajar baharu yang mendaftar serta mengikuti program UM-WOW mingguan haluan siswa secara dalam talian.
“Selain itu, pihak UM turut memulangkan kembali yuran penginapan bagi pelajar yang tidak menginap di kolej kediaman sepanjang tempoh Perintah Kawalan Pergerakan (PKP) dan Perintah Kawalan Pergerakan Bersyarat (PKPB),”katanya di laman Facebook di sini hari ini.
Tambah kenyataan itu, pihak UM akan mengurangkan yuran perkhidmatan universiti bagi tiga semester iaitu semester dua sesi 2019/2020, semester satu dan dua sesi 2020/2021.

Katanya lagi, UM turut mengurangkan bayaran yuran Jawatankuasa Tindakan Kolej (JTK) bagi sesi 2019/2020.
“Pihak UM juga akan memberi bantuan ‘Lodging Scholarship’ sebanyak RM600 untuk 615 orang pelajar, manakala seramai 54 pelajar akan diberikan zakat khas PKP sebanyak RM700 seorang,” ujarnya.
Pada masa sama, pihak UM juga turut menyediakan bantuan ‘meal scholarship” sebanyak RM1,800 seorang untuk 921 orang pelajarnya.-K! ONLINE
“Seramai 2,000 orang pelajar turut menikmati pelan data Celcom secara percuma selain pemberian 250 buah komputer riba kepada pelajar,”katanya.
Habis..


ATM bantu redakan gelombang ketiga
10 Oktober 2020, 3:11 pm
KUALA LUMPUR- Angkatan Tentera Malaysia (ATM) komited bekerjasama dan mengekalkan kesiagaan bagi membantu negara memutuskan penularan rantaian pandemik COVID-19 yang kini memasuki gelombang ketiga.
Panglima Angkatan Tentera, Jeneral Tan Sri Affendi Buang berkata ketika ini 1140 anggota Tentera Darat, Tentera Laut Diraja Malaysia (TLDM), dan Tentera Udara Diraja Malaysia (TUDM) diatur gerak dalam membantu pihak berkuasa melalui Ops Penawar.
Katanya, anggota ATM menguat kuasakan penugasan sekatan jalan raya (SJR), rondaan MPV serta meningkatkan aspek kawalan seperti pemasangan kawat duri di kawasan yang berisiko tinggi seperti mana yang dilaksanakan di Kunak dan Semporna, Sabah.
“Atur gerak bagi anggota ini akan ditambah mengikut keperluan dari semasa ke semasa terutama di kawasan-kawasan PKPD dan PKPDB di Tawau, Kunak, Semporna dan Lahad Datu serta PKPB Mukim Klang.
“Sehingga 9 Oktober, sebagai contoh TDM telah menambah 40 anggota untuk ditugaskan di kawasan Zon Merah di Mukim Klang,” katanya dalam satu kenyataan hari ini.
Tambah beliau, ATM melalui Ops Benteng mempertingkatkan kawalan persempadanan maritim dan daratan terutama di Pantai Timur Sabah bagi mengekang kemasukan pendatang asing tanpa izin (PATI) dari negara jiran.

“ATM melalui Kor Kesihatan Diraja menyediakan Penasihat Teknikal di Pusat Kesiapsiagaan dan Tindakan Cepat Krisis Kebangsaan (CPRC) selain perkhidmatan nyah kuman serta atur gerak aset perubatan medan seperti pos rawatan dan hospital medan,” katanya.
Pada masa yang sama, TUDM turut melaksanakan penerbangan khas untuk membawa peralatan perubatan, peralatan perlindungan diri, sampel ‘real time’ dengan menggunakan pesawat angkut jenis A400M. -K! ONLINE


Tandas awam Hentian Sebelah Gua Tempurung (arah Selatan) ditutup sementara
10 Oktober 2020, 4:22 pm
PETALING JAYA- Tandas awam di Hentian Sebelah Gua Tempurung (arah Selatan) ditutup sementara bermula 8 pagi 12 Oktober hingga 15 November.
PLUS Malaysia Berhad (PLUS) dalam satu kenyataan berkata, penutupan sementara itu
dibuat bagi membolehkan kerja-kerja penyelenggaraan dan naik taraf struktur bangunan dapat dijalankan dengan selamat di hentian tersebut.
“Sehubungan itu, PLUS menasihatkan pelanggan lebuhraya supaya merancang perjalanan dan menggunakan kemudahan tandas awam di Kawasan Rehat & Rawat Tapah (arah selatan) atau Hentian Sebelah Simpang Pulai (arah selatan).
“PLUS mengucapkan terima kasih atas kerjasama dan sokongan semua pelanggan lebuh raya ketika kerja-kerja penyelenggaraan ini dilaksanakan,” katanya. -K! ONLINE


OU, Tropicana Golf & Country Resort ditutup
Oleh MOHD RASDAN AHMAD

10 Oktober 2020, 4:14 pm
KUALA LUMPUR – Pusat beli-belah One Utama (OU) di Bandar Utama dan Tropicana Golf & Country Resort, Petaling Jaya ditutup bermula esok berikutan sembilan individu disahkan positif Covid-19.
Pengerusi Jawatankuasa Pengurusan Bencana Daerah Petaling, Johary Anuar, berkata penutupan tersebut bagi membuat saringan kontak rapat serta operasi nyah kuman.
“Sehingga kini terdapat empat kes positif di pusat beli-belah One Utama membabitkan tiga pekerja dan seorang pengunjung premis itu.
“Manakala lima kes positif Covid-19 membabitkan pekerja kelab golf Tropicana yang dilaporkan setakat ini,” katanya dalam satu kenyataan hari ini.
Tambahnya, pekerja yang didapati positif itu adalah dari Bahagian Kosmetik dan Wangian, aras bawah Parkson Elite serta Mac City, aras dua.
Justeru, katanya, pihaknya memohon kerjasama orang ramai yang mengunjungi dua tempat berkenaan bermula 30 September hingga 7 Oktober (Bahagian Kosmetik dan Wangian) serta pada 25 September hingga 30 September (Mac City) supaya membuat saringan Covid-19.

“Pejabat Kesihatan Daerah akan melakukan saringan kesihatan di One Utama pada 14 dan 15 Oktober ini bermula jam 9 pagi sehingga 2 petang.
“Keutamaan proses saringan adalah kepada kontak rapat kes sahaja iaitu pengunjung premis pada tarikh yang dinyatakan,” jelasnya.
Bagaimanapun, Johary berkata, individu bergejala sebelum tarikh saringan itu diminta ke fasiliti kesihatan berdekatan dengan segera untuk pemeriksaan dan rawatan. K! ONLINE.


Sokong keputusan pimpinan pusat tidak bertanding PRK Batu Sapi
Oleh AHMAD SHAHERMAN SHAMSURI

10 Oktober 2020, 4:31 pm
Oleh IVAN AMIRUL
KOTA KINABALU – Barisan Nasional (BN) Sabah menyokong keputusan pimpinan pusat tidak bertanding dalam Pilihan Raya Kecil (PRK) Parlimen Batu Sapi.
Pengerusi BN Sabah, Datuk Seri Bung Moktar Radin berkata, pihaknya sebelum ini sudah membincangkan hal itu di peringkat negeri dan pimpinan BN negeri sudah bersetuju sebulat suara mengenai perkara berkenaan.
“Kita menghormati dan menyokong keputusan itu memandangkan Sabah ketika ini berdepan dengan gelombang pandemik Covid-19 dan jumlah individu positif terus meningkat setiap hari.
“Keputusan ini juga selaras dengan tumpuan kerajaan negeri ketika ini iaitu untuk membendung penularan wabak Covid-19,”katanya dalam satu kenyataan di sini hari ini.
Tambah beliau, adalah lebih baik bagi kerajaan negeri dan BN memberikan tumpuan untuk membantu rakyat menangani keperitan hidup akibat kegawatan ekonomi disebabkan pandemik yang belum berkesudahan ini.

Terdahulu, Pengerusi BN Pusat, Datuk Seri Dr. Ahmad Zahid Hamidi, menerusi kenyataan medianya baru-baru ini menyatakan keputusan BN untuk tidak bertanding pada PRK Batu Sapi adalah disebabkan peningkatan kes Covid-19 yang semakin membimbangkan.
PRK Batu Sapi perlu diadakan berikutan kematian Ahli Parlimennya, Datuk Liew Vui Keong minggu lalu.-K! ONLINE


‘Saya dilahirkan untuk bebas, bukan dibunuh’
Oleh KOSMO!

10 Oktober 2020, 4:51 pm
BUENOS AIRES – Seorang aktivis hak asasi wanita ditemui mati dipercayai dibunuh bekas kekasihnya di bandar San Salvador de Jujuy Selasa lalu, lapor ahkbar The Sun.
Kejadian itu dipercayai berlaku beberapa minggu selepas Gabriela Abigail Cruz, 24, memuatnaik gambarnya di laman sosial dengan mesej mengutuk keganasan domestik.
“Saya dilahirkan untuk bebas, bukan dibunuh. Kami mahu hidup, menikmati kebebasan dan tanpa rasa takut,” tulis Cruz di laman Facebook September lalu.
Mesej tersebut menjadi tular di laman sosial selepas mayat mangsa dijumpai pihak berkuasa kelmarin.
Menurut pihak polis, hasil siasatan mendapati bekas teman lelaki mangsa, Matias Figueroa mengakui membunuh wanita itu selepas dia dilaporkan hilang seminggu lalu.
“Hasil bedah siasat mendapati mangsa meninggal dunia akibat kecederaan parah di bahagian kepala.

“Sebelum kejadian, mangsa keluar rumah untuk berjumpa suspek di sebuah pusat beli-belah sebelum berlaku pertengkaran antara mereka,” katanya.
Tambah polis, suspek yang hilang sabar dikatakan telah memukul mangsa di bahagian kepala hingga menyebabkan wanita tersebut terbunuh.
“Suspek cuba menyembunyikan mayat mangsa, namun akhirnya dia mengakui perbuatan tersebut,” ujarnya. – Agensi


Kena tangkap lepas sejam mendarat
10 Oktober 2020, 4:04 pm
KUALA LUMPUR- Baru sejam mendarat di Malaysia, sekumpulan pendatang asing tanpa izin (PATI) warga Indonesia ditangkap pasukan keselamatan ketika bersembunyi dalam hutan.
Markas Divisyen Ketiga Infantri Malaysia (3 Divisyen) dalam satu kenyataan berkata, tangkapan dilakukan oleh pasukan Rejimen Pertama Kor Armor Diraja di sektor Ops Benteng kawasan tanggungjawab Briged Ketujuh Infantri Malaysia.
Katanya, hasil serbuan sekitar pukul 6.30 pagi tadi, seramai 11 orang PATI warga Indonesia terdiri daripada empat lelaki dan tujuh wanita berusia sekitar 23 hingga 45 tahun berjaya ditangkap.
“Kesemua mereka ditahan ketika sedang bersembunyi dalam hutan berhampiran pesisir Pantai Logok, Mersing, Johor setelah memasuki negara ini menggunakan laluan tidak sah.
“Mereka kemudiannya dibawa ke Pos Tuan Sheh untuk dibuat pemeriksaan dan saringan Covid-19 sebelum diserahkan kepada pihak Jabatan Imigresen,” katanya menerusi satu kenyataan di sini hari ini.
Nilai rampasan keseluruhan dianggarkan berjumlah RM6,119 melibatkan wang tunai RM1,120 dan 5,067,600 Rupiah (RM1,432.21) serta tujuh buah telefon bimbit.

Laporan polis telah dibuat di Balai Polis Sedili. -K! ONLINE


Asrama pekerja Tropicana Golf & Country Resort kena PKPD
Oleh MOHD RIDZAUDDIN ROSLAN

10 Oktober 2020, 4:48 pm
Ismail Sabri
KUALA LUMPUR- Perintah Kawalan Pergerakan Diperketatkan (PKPD) akan dilaksanakan di asrama pekerja Tropicana Golf & Country Resort di Petaling Jaya mulai 12 Oktober ini.
Menteri Kanan (Keselamatan), Datuk Seri Ismail Sabri Yaakob berkata, keputusan itu diputuskan selepas berbincang dan mendapat nasihat daripada Kementerian Kesihatan dalam sidang khas hari ini.
Katanya, seramai 500 individu akan terlibat dengan PKPD selama 14 hari itu yang akan berakhir pada 25 Oktober depan.
“PKPD itu dilaksanakan bagi membendung jangkitan dalam kalangan penghuni asrama pekerja serta membolehkan pengesanan secara bersasar dijalankan selama 14 hari.
“Sepanjang PKPD juga, semua prosedur operasi standard (SOP) perlu dipatuhi termasuklah larangan keluar masuk ke dalam asrama berkenaan,” katanya pada sidang akhbar menerusi Facebook Live Kementerian Pertahanan di sini tadi.
Bagaimanapun, PKPD yang dilaksanakan itu hanya melibatkan asrama pekerja sahaja dan bukannya keseluruhan kawasan Tropicana Golf & Country Resort.

“Hanya asrama pekerja sahaja yang dikenakan PKPD, manakala kawasan perumahan dan rumah kelab di situ tidak terlibat,” ujarnya. – K! ONLINE


Enam kapal China ditahan ceroboh perairan Johor
Oleh KOSMO!

10 Oktober 2020, 1:46 pm
Oleh MASTURAH SURADI
KOTA TINGGI – Sebanyak enam buah vesel menangkap ikan dari China ditahan Maritim Malaysia (APMM) Zon Maritim Tanjung Sedili kerana memasuki perairan negara tanpa kebenaran semalam.
Pengarah Zon Maritim Tanjung Sedili, Kepten Maritim Mohd. Zulfadli Nayan berkata, vesel berkenaan ditahan pada pukul 9 pagi di perairan Johor Timur selepas pihaknya mendapat maklumat percerobohan daripada Lembaga Pelabuhan Johor.
Katanya, kapal ronda APMM telah mengesan enam vesel penangkapan ikan asing yang mana tiga vesel sedang merapat antara satu sama lain di dua kedudukan berbeza masing-masing pada 2.1 dan 2.3 batu nautika selatan Tanjung Setapa.
“Hasil pemeriksaan lanjut mendapati kesemua vesel yang berdaftar di Qinhuangdoa, China itu dikendalikan oleh enam nakhoda dan 54 orang kru warga China berumur lingkungan 31 hingga 60 tahun.
“Mereka gagal mengemukakan sebarang kebenaran berlabuh di lokasi berkenaan daripada Jabatan Laut Malaysia serta kebenaran daripada Jabatan Perikanan Malaysia dan Lembaga Pelabuhan Johor,”katanya dalam satu kenyataan hari ini.

Jelasnya, kes akan disiasat di bawah Seksyen 16(3) Akta Perikanan 1985 kerana Nakhoda vesel perikanan asing memasuki perairan perikanan Malaysia tanpa pemakluman.
Kes juga disiasat di bawah Seksyen 491B(1)(L) Ordinan Perkapalan Saudagar (OPS) 1952 kerana berlabuh tunggu tanpa kelulusan/pemakluman Pengarah Laut.
“Enam nakhoda dibawa ke pejabat Zon Maritim Tanjung Sedili untuk tindakan lanjut dan kesemua mereka turut menjalani ujian saringan Covid-19 sebagai langkah pencegahan penularan pandemik terbabit,”katanya.-K! ONLINE.


Jangan bimbang keselamatan anak di sekolah
Oleh KOSMO!

10 Oktober 2020, 2:44 pm
Vidyananthan
Oleh KHAIRUL MOHD ALI
JOHOR BAHRU – Masyarakat dinasihatkan untuk tidak berasa bimbang dengan keselamatan murid dan pelajar sekolah di negeri ini kerana sejarah Covid-19 di institusi pendidikan berkenaan adalah rendah.
Pengerusi Jawatankuasa Kesihatan dan Alam Sekitar negeri, R. Vidyananthan berkata, hal itu ekoran tindakan pencegahan yang telah diambil pihak sekolah dan jabatan terbabit.
Katanya, pihaknya bagaimanapun sentiasa bersedia untuk mengambil tindakan siasatan dan kawalan segera sekiranya berlaku penularan.
“Kebelakangan ini telah dilaporkan keterlibatan sekolah di dalam siasatan kes Covid-19 apabila berlakunya kes positif yang dilaporkan dalam kalangan warga sekolah di negeri Johor.
“Sekiranya situasi ini berlaku, tindakan siasatan dan kawalan akan diambil segera oleh Jabatan Kesihatan,”katanya dalam satu kenyataan di sini hari ini.

Mengulas lanjut, Vidyananthan berkata saringan kontak serta ujian Covid-19 akan dijalankan pada individu yang dikenalpasti serta arahan kuarantin dan pengasingan di rumah selama 14 hari akan dibuat.
“Selain itu, tindakan kawalan seperti disinfeksi kawasan terlibat serta penutupan kelas atau kawasan terlibat juga akan dilakukan bagi memastikan tiada penularan di dalam sekolah,” katanya.
Tambahnya, pihak sekolah diingatkan untuk memastikan pematuhan kepada prosedur operasi standard norma baharu yang dikeluarkan Majlis Keselamatan Negara (MKN).
“Ibu bapa juga dinasihati untuk sentiasa memberi kerjasama kepada pihak sekolah dan Jabatan Kesihatan dengan mematuhi nasihat dan arahan kuarantin yang diberi,”ujarnya
Pada masa sama, beliau turut memaklumkan terdapat lima kes Covid-19 baharu direkod di negeri ini semalam membabitkan seorang individu yang mempunyai sejarah perjalanan ke Sabah dan empat kes daripada kontak rapat positif Covid-19.-K! ONLINE


Jam tangan Shuib jadi bualan netizen
Oleh KOSMO!

10 Oktober 2020, 12:53 pm
KUALA LUMPUR – Selepas tular beberapa keping foto kenderaan mewah disyaki milik pelawak dan penyampai radio, Shuib yang disita Suruhanjaya Pencegahan Rasuah Malaysia (SPRM), koleksi jam tangan milik selebriti itu pula menjadi bualan netizen semalam.
Menerusi satu perkongsian di akaun Kementerian Netizen Malaysia dan Makcik Kiah menerusi Facebook, suami kepada penyanyi, Siti Sarah itu dilihat menggayakan koleksi jam tangan mewah pelbagai jenama terkenal antaranya seperti Rolex, Audemars Piguet dan Richard Mille.
Perkongsian koleksi jam tangan mewah Shuib telah menarik perhatian netizen apabila mereka telah melakukan carian untuk mengetahui harga jam tangan tersebut.
Berdasarkan maklumat yang dikongsikan di laman sosial tersebut, harga seutas jam tangan yang digayakan Shuib dikatakan bernilai antara RM60,000 hingga RM4 juta.
Namun, Shuib sehingga kini masih belum mengeluarkan sebarang kenyataan berhubung pendedahan harga koleksi jam tangan mewah miliknya itu.
Shuib bagaimanapun menerusi Insta Story miliknya semalam telah memuat naik status berbunyi: “Alhamdulillah, banyak yang kutuk, hina, maki takpelah, Allah ada…Salam Jumaat semua.”
Pasangan selebriti itu mula menjadi perhatian selepas Shuib yang ditemani Siti Sarah telah dipanggil ke Ibu Pejabat SPRM di Putrajaya baru-baru ini bagi membantu siasatan kes pengubahan wang haram.

Dalam kes itu, SPRM telah menahan reman lima lelaki termasuk seorang lelaki bergelar Datuk yang dipercayai terlibat dalam kegiatan sindiket penipuan Macau Scam. – K! ONLINE


Lelaki maut kemalangan tiga kenderaan
Oleh KOSMO!

10 Oktober 2020, 12:46 pm
Oleh MOHAMAD FAIZAL HASHIM
JOHOR BAHRU – Seorang lelaki maut manakala dua lagi cedera selepas terlibat dalam kemalangan membabitkan tiga buah kereta di Jalan Harimau Tarum berhampiran Plaza Pelangi, di sini pagi semalam.
Dalam kejadian pukul 8.30 pagi itu, Mohd. Rizal Buseri, 31, maut di tempat kejadian manakala Nur Fatin Nazrah, 23, dan Chang Ah May, 78, mengalami cedera ringan.
Menurut Komander Operasi, Pegawai Bomba Kanan II Nordatul Badrol Abd. Rahman, pihaknya menerima panggilan kecemasan mengenai kemalangan melibatkan tiga kereta jenis Honda Accord, Perodua Myvi dan Proton Saga berhampiran simpang empat di Plaza Pelangi.
Katanya, sebuah jentera FRT dari Balai Bomba dan Penyelamat (BBP) Larkin dengan kekuatan keseluruhan seramai sembilan anggota telah
dihantar ke tempat kejadian sejurus laporan kecemasan diterima.
“Setiba di lokasi kejadian, pasukan keluaran operasi mendapati kereta jenis Honda Accord dipandu mangsa dalam keadaan terbalik dan mangsa tersepit di bahagian pemandu.

“Tindakan operasi mengeluarkan mangsa tersepit menggunakan peralatan khas
menyelamat hanya mengambil masa dua minit.
“Mangsa disahkan meninggal dunia di tempat kejadian setelah disahkan oleh petugas Kementerian Kesihatan Malaysia,” katanya dalam satu kenyataan semalam.
Nordatul Badrol berkata, mangsa diserahkan kepada pihak polis dan mangsa cedera diserahkan kepada pihak ambulans untuk tindakan selanjutnya.
Operasi ditamatkan kira-kira pukul 10 pagi. – K! ONLINE


Pengunjung premis karaoke dikompaun gagal patuh SOP
Oleh EDDY AQMAL MOHAMED HAMIDI

10 Oktober 2020, 12:39 pm
PETALING JAYA – Seramai 26 individu dikenakan tindakan kompaun manakala 13 lagi ditahan dalam serbuan Ops Noda dan Penguatkuasaan Covid-19 Perintah Kawalan Pergerakan Pemulihan (PKPP) di sebuah pusat karaoke di sini awal pagi tadi.
Pegawai Turus Bahagian Antimaksiat, Perjudian dan Kongsi Gelap (D7) Ibu Pejabat Polis Kontinjen Selangor, Deputi Superintendan Zuhairee Mohamad Rashid berkata, serbuan dilakukan di sebuah pusat karaoke di USJ 19, SUbang Jaya di sini kira-kira pukul 2.30 pagi susulan maklumat dan hasil risikan yang dilakukan.
“Sewaktu premis diserbu, terdapat beberapa orang gadis pelayan pelanggan (GRO) yang cuba menyembunyikan diri di belakang pintu malah beberapa pekerja juga bertindak meloloskan diri melalui bumbung premis.
“Pemeriksaan yang dilakukan di premis berkenaan turut menemui laluan tersembunyi yang digunakan oleh GRO untuk melarikan diri,” katanya dalam satu kenyataan di sini hari ini.
Menurut Zuhairee, sewaktu serbuan dilakukan, pihaknya mendapati pengunjung yang hadir tidak mematuhi penjarakan sosial serta beberapa kesalahan lain.
“Antara kesalahan yang dikesan adalah di bawah Seksyen 6(1) Enakmen Hiburan dan Tempat-Tempat Hiburan (EHDTTH), Peraturan 11 Peraturan-Peraturan Pengawalan Penyakit Berjangkit (Langkah-Langkah di Dalam Kawasan Tempatan Jangkitan) 2020 dan Peraturan 39(b) Peraturan-peraturan Imigresen 1963.

“Susulan itu, sebanyak 26 kompaun telah dikeluarkan ke atas pengunjung yang gagal mematuhi prosedur operasi standard (SOP) termasuk menahan penjaga premis berkenaan.
“Mereka yang ditahan pula terdiri daripada dua lelaki dan seorang perempuan tempatan yang berperanan sebagai penjaga premis dan 10 GRO warga Vietnam,” jelas beliau.-K! ONLINE


Lelaki positif Covid-19 menghilangkan diri
Oleh KOSMO!

10 Oktober 2020, 1:34 pm
Oleh IVAN AMIRUL
KOTA KINABALU – Seorang lelaki berusia 53 tahun disahkan positif Covid-19 dikehendaki polis selepas bertindak menghilangkan diri ketika menunggu di Unit Tindak Cepat Krisis Kebangsaan (CPRC), Pejabat Kesihatan Kawasan Kota Kinabalu semalam.
Ketua Polis Daerah Kota Kinabalu Asisten Komisioner Habibi Majinji berkata, lelaki tempatan itu dikatakan dibawa ke pusat berkenaan selepas mendapat keputusan ujian di Klinik Kesihatan Telipok.
“Suspek lelaki ini beralamat di Taman Puterajaya, Telipok dan disahkan positif dalam ujian yang dibuat sehari sebelum itu.
“Pihak Klinik Kesihatan Telipok sudah menghubunginya namun suspek tidak menjawab panggilan. Oleh itu, suspek diminta untuk menyerah diri di mana-mana klinik kesihatan berdekatan dengan segera,” katanya ketika dihubungi hari ini.
Dalam pada itu, Habibi berkata pihaknya bersama Pejabat Kesihatan Kawasan Kota Kinabalu kini turut giat mengesan suspek untuk tindakan lanjut namun suspek masih gagal dikesan setakat ini.

Habibi memasihatkan Orang awam agar berhati-hati dan melaporkan sebarang maklumat sekiranya mengenali suspek.
Kes disiasat mengikut Seksyen 270 Kanun Keseksaan dan Seksyen 22 (b) Akta Pencegahan Dan Pengawalan Penyakit Berjangkit 1988.-K! ONLINE


Pejalan kaki maut dirempuh kereta
Oleh KOSMO!

10 Oktober 2020, 1:41 pm
Oleh MOHAMAD FAIZAL HASHIM
JOHOR BAHRU – Seorang pejalan kaki maut selepas dirempuh oleh sebuah kereta di Kilometer 26, Lebuhraya Pasir Gudang, di sini, malam semalam.
Dalam kejadian kira-kira pukul 11 malam itu, mangsa, Goh Yeng Soon, 51, mengalami kecederaan parah di bahagian kepala dan meninggal dunia di tempat kejadian.
Timbalan Ketua Polis Daerah Seri Alam, Deputi Superintenden Shahrulanuar Mushaddat Abdullah Sani berkata,  ketika kejadian, kereta yang dipandu oleh seorang lelaki berusia 31 tahun sedang dalam perjalanan ke Johor Bahru dari Pasir Gudang.
“Apabila kereta itu sampai di tempat kejadian, mangsa secara tiba-tiba telah melintas jalan dari arah sebelah kiri menyebabkan berlakunya kemalangan tersebut.
“Pelanggaran tersebut menyebabkan mangsa mengalami kecederaan parah di bahagian kepala dan meninggal dunia di tempat kejadian,” katanya dalam satu kenyataan hari ini.

Shahrulanuar berkata, pemandu kereta berkenaan mengalami kecederaan ringan di bahagian muka dan keretanya mengalami kerosakan di bahagian hadapan.
Katanya, usaha mengesan waris atau ahli keluarga mangsa yang berasal dari Taman Tasek Utama, Ayer Keroh, Melaka itu sedang giat dijalankan.
“Polis memohon kerjasama orang ramai yang melihat kejadian atau mempunyai sebarang maklumat mengenai kejadian ini agar dapat tampil ke Balai Polis Trafik, Ibu Pejabat Polis Daerah Seri Alam untuk membantu siasatan.
“Sebarang maklumat berkenaan boleh disalurkan ke mana-mana balai polis berhampiran atau melalui hotline Polis Kontinjen Johor di talian 07-2212999 atau melalui hotline IPD Seri Alam di talian 07-3864222,” ujarnya.
Kes disiasat mengikut Seksyen 41(1) Akta Pengangkutan Jalan 1987.-K! ONLINE


Lelaki gelang pink ingkar kuarantin dikesan di stesen minyak
Oleh MOHD YUNUS YAKKUB

10 Oktober 2020, 1:58 pm
KLANG – Pengunjung di sebuah stesen minyak di Persiaran Batu Nilam, Bukit Tinggi di sini gempar dengan kehadiran seorang lelaki memakai gelang merah jambu yang disyaki masih dalam tempoh kuarantin, semalam.
Kehadiran lelaki berusia 30an kira-kira pukul 7.24 petang itu mencetuskan kebimbangan kerana Bukit Tinggi antara kawasan dikenakan Perintah Kawalan Pergerakan Bersyarat (PKPB) di Mukim Klang.
Ketua Polis Daerah Klang Selatan, Asisten Komisioner Shamsul Amar Ramli berkata, kejadian tersebut disedari pihaknya selepas penularan sebuah video berdurasi satu minit dan empat saat di media sosial.
“Berdasarkan video tersebut mendapati berlaku insiden tegur-menegur antara seorang wanita yang merupakan petugas kesihatan dengan lelaki terbabit yang dilihat memakai gelang merah jambu disyaki masih dalam kuarantin.
“Tangkapan akan dilakukan setelah mendapat pengesahan status saspek bebas Covid-19 daripada Pejabat Kesihatan Daerah Klang,” katanya dalam kenyataan di sini hari ini.
Hasil pemerhatian Kosmo! berdasarkan video tular itu mendapati lelaki itu yang berada di bawah Perintah Pengawasan Dan Pemerhatian Dirumah (HSO) mendakwa telah tamat tempoh kuarantin 14 hari.

Lelaki juga turut singgah di stesen minyak itu bagi mengisi minyak keretanya.
Bagaimanapun, salah seorang pengunjung memaklumkan perlu membuktikannya dengan membuat pemeriksaan dan memotong gelang tersebut terlebih dahulu. -K!ONLINE


Cuba rempuh polis elak diperiksa
Oleh EDDY AQMAL MOHAMED HAMIDI

10 Oktober 2020, 12:54 pm
SUBANG JAYA – Sebanyak dua das tembakan terpaksa dilepaskan ke arah tayar sebuah kereta selepas pemandunya bertindak melarikan diri daripada pemeriksaan polis dengan cubaan merempuh anggota bertugas kelmarin.
Ketua Polis Daerah Subang Jaya Asisten Komisioner Risikin Satiman berkata, kejadian berlaku kira-kira pukul 7.30 pagi sewaktu seorang anggota Bahagian Siasatan dan Penguatkuasaan Trafik Ibu Pejabat Polis Daerah (IPD) Subang Jaya sedang dalam perjalanan melakukan tugas kawalan lalu lintas.
“Sebaik tiba di persimpangan lampu isyarat Persiaran Kewajipan menuju ke arah Jalan Persiaran Tujuan, anggota berkenaan telah terlihat sebuah kereta jenis Nissan Almera warna putih dari arah bertentangan yang dipandu secara mencurigakan.
“Kereta berkenaan dipandu oleh seorang lelaki tempatan sambil menggunakan telefon bimbit menghala ke arah Summit USJ,” katanya kepada Kosmo! hari ini.
Menurut Risikin, anggota polis berkenaan seterusnya mengekori suspek hingga ke lampu isyarat pusat beli belah Da Men di sini sebelum mengarahkan suspek keluar dari kenderaan untuk diperiksa.
“Suspek bagaimanapun enggan memberikan kerjasama dan memecut kereta sebelum bertindak menghimpit serta cuba melanggar motosikal yang ditunggang anggota bertugas.

“Susulan itu, dua das tembakan telah dilepaskan ke arah tayar hadapan sebelah kanan kereta suspek mengakibatkan ia pancit dan suspek kemudiannya memberhentikan kereta di Persiaran Kewajipan berdekatan USJ9,” jelas beliau.
Risikin berkata, pemeriksaan ke atas kereta dipandu suspek kemudiannya telah menemui sebanyak 188 karton rokok jenama Gudang Garam Surya.
“Berikutan itu, suspek yang merupakan seorang lelaki tempatan berusia lewat 20-an dan berasal dari Johor itu seterusnya dibawa ke IPD Subang Jaya untuk siasatan lanjut.
“Suspek kini direman lapan hari bermula semalam (9 Oktober) dan kes disiasat di bawah Seksyen 307 Kanun Keseksaan, Seksyen 186 Kanun Keseksaan dan Seksyen 135(1) (d) Akta Kastam,” tegas beliau.


Pesara rugi RM480,000 angkara Love Scam
Oleh KOSMO!

10 Oktober 2020, 1:50 pm
Oleh ROSLIZA MOHAMED
KOTA BHARU – Seorang wanita pesara kerajaan rugi lebih RM480,000 selepas diperdaya sindiket ‘Love Scam’ dalam kejadian di Gua Musang bulan lalu.
Ketua Jabatan Siasatan Jenayah Komersil Kelantan, Superintendan Ahmad Azizul Mohamed berkata, mangsa yang merupakan ibu tunggal telah berkenalan dengan seorang lelaki yang menetap serta bekerja di dalam industri minyak dan gas di United Kingdom melalui Facebook pada bulan lepas.
Katanya, selepas berkenalan, lelaki itu memaklumkan dia akan menghantar wang perbelanjaaan sebanyak RM650,000 kepada wanita berkenaan.
“Bagaimanapun, mangsa yang berusia dalam lingkungan 50-an telah dihubungi oleh seorang wanita kononnya bertugas di Bank Negara Malaysia (BNM) menyatakan bahawa lelaki itu telah memindahkan sejumlah wang ke BNM untuk diproses.
“Selain itu, mangsa juga diminta untuk membuat bayaran bagi mengelakkan wang tersebut dibekukan,” katanya ketika dihubungi Kosmo! di sini hari ini.

Menurut Ahmad Azizul, dalam tempoh kurang dua minggu, mangsa telah membuat beberapa transaksi pindahan wang berjumlah lebih RM480,000 ke satu akaun bank milik wanita tersebut yang menyamar sebagai pegawai BNM.
Katanya, bagaimanapun, mangsa yang disyaki telah ditipu tampil membuat laporan di Ibu Pejabat Polis Daerah (IPD) Gua Musang semalam.
Kes disiasat mengikut Seksyen 420 Kanun Keseksaan kerana menipu.-K! ONLINE


JPN tutup operasi pejabat di kawasan zon merah Covid-19
Oleh KOSMO!

10 Oktober 2020, 12:18 pm
Oleh IVAN AMIRUL
KOTA KINABALU – Jabatan Pendaftaran Negara (JPN) Sabah akan menutup operasi semua pejabat
JPN di kawasan dikategorikan zon merah Covid-19.
Pengarah JPN Sabah, Khairrul Aminus Kamaruddin berkata, penutupan berkenaan termasuklah di pejabat JPN Kota Kinabalu; Sandakan; Penampang; Tuaran; Papar dan Inanam selain JPN cawangan UTC Kota Kinabalu yang sudah ditutup lebih awal sebelum ini.
Katanya, penutupan operasi turut melibatkan pejabat JPN Beluran dan Kinabatangan berikutan kawalan rentas daerah membabitkan dua daerah berkenaan yang sudah diperketatkan.
“Penutupan operasi di semua pejabat JPN yang dinyatakan adalah bermula 12 Oktober sehingga satu tarikh yang akan dimaklumkan kelak.
“Langkah berkenaan diambil berikutan peningkatan jumlah kes jangkitan Covid-19 di Sabah selain selaras dengan arahan kerajaan bagi membendung penularan wabak Covid-19,”katanya dalam satu kenyataan di sini hari ini.

Tambah beliau, JPN Sabah akan mengendalikan kes-kes kecemasan yang perlu sahaja bagi kawasan terlibat seperti kes kehilangan kad pengenalan.-K! ONLINE